Περί καπιταλισμού και νυχτερίδων - monde-diplomatique.gr\nAccueil du site > Le diplo en grec > 2014 > 06. Ιούνιος > Περί καπιταλισμού και νυχτερίδων\nsamedi 28 juin 2014, par Harribey Jean-Marie, [Παπακριβόπουλος Βασίλης (μτφ)]\nΚαθώς οι καπιταλιστές έχουν μια τεράστια ικανότητα να ενσωματώνουν τα πάντα στο οικονομικό σύστημά τους, προσπαθούν επίσης να ιδιοποιηθούν τις γνώσεις και να καταργήσουν κάθε όριο στην εκμετάλλευση της φύσης. Το δόγμα στο οποίο πιστεύουν είναι το εξής : « Τα πάντα μπορούν να μετατραπούν σε χρήμα ». Έτσι, μεγαλοφυείς οικονομολόγοι υπολόγισαν ότι « οι υπηρεσίες που μας προσφέρει η φύση » ανέρχονται στα 16 έως 54 τρισεκατομμύρια δολάρια ! Με αυτόν τον τρόπο, όμως, μπερδεύουν την οικονομική αξία με τον πλούτο.\n« Συνεπώς, η εργασία δεν είναι η μοναδική πηγή των αξιών χρήσης που παράγει, του υλικού πλούτου. Είναι ο πατέρας τους κι η γη είναι η μητέρα τους ».\nΚαρλ Μαρξ, « Το Κεφάλαιο » (1867).\nΤο ξέρατε ; Οι υπηρεσίες που παρέχουν οι νυχτερίδες στις Ηνωμένες Πολιτείες αξίζουν 22,9 δισεκατομμύρια δολάρια ετησίως. Πώς κατέληξαν σε αυτό το τόσο εντυπωσιακό ποσό ; Υπολογίζοντας πόσες ποσότητες εντομοκτόνων γίνεται δυνατόν να εξοικονομηθούν, δεδομένου ότι οι νυχτερίδες τρέφονται με επιβλαβή για τον άνθρωπο έντομα. Όσον αφορά δε τα έντομα που γονιμοποιούν τα φυτά μεταφέροντας τη γύρη, εξασφαλίζουν σε αυτή τη χώρα όφελος 190 δισ. δολάρια ετησίως. Tο μεγαλύτερο μερίδιο αυτού του ποσού αντιστοιχεί στη συνεισφορά των μελισσών (153 δισ.). Η δε αξία της φωτοσύνθεσης που πραγματοποιούν τα γαλλικά δάση, υπολογίζεται με βάση την τιμή του τόνου αερίων τού άνθρακα στις διεθνείς αγορές δικαιωμάτων ρύπων .\nΑπό πού προέρχεται αυτή η πρακτική, που συνίσταται στο να αποδίδεται στη φύση μια οικονομική αξία, η οποία στηρίζεται στη χρησιμοποίηση από τον άνθρωπο των ευεργετημάτων που του προσφέρει ; Η υποβάθμιση του περιβάλλοντος και η εξάντληση των φυσικών πόρων έχουν φθάσει σε τέτοιο σημείο, ώστε οι φιλελεύθεροι οικονομολόγοι, πανικόβλητοι μπροστά στην έκταση της καταστροφής και εμφορούμενοι από καινοφανή ζήλο, επιδιώκουν την εισαγωγή τού περιβαλλοντικού παράγοντα στα νεοκλασικά οικονομικά τους μοντέλα, τα οποία, μέχρι πολύ πρόσφατα, αγνοούσαν εντελώς το περιβάλλον και θεωρούσαν ότι η φύση είναι ανεξάντλητη.\nΟι λόγοι πρέπει να αναζητηθούν στην κρίση του παγκοσμιοποιημένου καπιταλισμού. Πρόκειται δε, για ένα ζήτημα που δεν οφείλεται στη συγκυρία : οι ρίζες του βρίσκονται στις κοινωνικές και στις οικολογικές αντιφάσεις που οδηγήθηκαν στα άκρα κατά τη διάρκεια αυτής της νεοφιλελεύθερης περιόδου. Από τη μια πλευρά, η υποτίμηση της εργατικής δύναμης σε σχέση με την παραγωγικότητά της οδηγεί σε μια κατάσταση υπερπαραγωγής στους περισσότερους βιομηχανικούς τομείς. Ωστόσο, οι κατέχοντες που αποτελούν τις εύπορες τάξεις, πλουτίζουν σε εξοργιστικό βαθμό χάρη στις φοροαπαλλαγές που απολαμβάνουν και στα απίστευτα υψηλά εισοδήματα που αποκομίζουν από τον χρηματοοικονομικό τομέα. Από όλα αυτά προκύπτει μια ανεργία που έχει λάβει ενδημικές διαστάσεις, ακραία εργασιακή ανασφάλεια, συρρίκνωση της κοινωνικής προστασίας και ολοένα μεγαλύτερη αύξηση των κοινωνικών ανισοτήτων. Από την άλλη πλευρά, η απεριόριστη συσώρρευση κεφαλαίου προσκρούει στα όρια που της θέτει ο πλανήτης : απειλεί την ισορροπία των οικοσυστημάτων, εξαντλεί πολλούς φυσικούς πόρους, πλήττει τη βιοποικιλότητα, η οποία φτωχαίνει διαρκώς, δημιουργεί πλήθος πηγών ρύπανσης και απορρυθμίζει το κλίμα.\nΑπό τις δύο κατηγορίες αντιφάσεων καθίσταται μακροπρόθεσμα αδύνατον να επιβληθεί στους εργαζόμενους να παράγουν ολοένα μεγαλύτερη οικονομική αξία και αυτή με τη σειρά της να μετατρέπεται σε χρήμα μέσα στην αγορά. Με άλλα λόγια, ο καπιταλισμός δεν μπορεί να προχωρήσει πέρα από ένα ορισμένο όριο εκμετάλλευσης των ανθρώπινων όντων χωρίς να υπονομεύσει τις προοπτικές της επέκτασής του. Κατά τον ίδιο τρόπο, δεν μπορεί να ξεπεράσει ένα συγκεκριμένο όριο εκμετάλλευσης της φύσης χωρίς να φθείρει ή και να καταστρέψει την υλική βάση της συσσώρευσης κεφαλαίου. Η χρηματοοικονομική κρίση που ξέσπασε το 2007 γκρέμισε την αυταπάτη ότι ο χρηματοοικονομικός τομέας θα μπορούσε να απελευθερωθεί, τόσο από τους κοινωνικούς όσο και από τους φυσικούς περιορισμούς, μετατρεπόμενος σε μια ενδογενή και αυτοτροφοδοτούμενη πηγή παραγωγής αξίας. Αποδεικνύεται, έτσι, ότι είναι αδύνατον να ξεπεραστούν οι δύο περιορισμοί.\nΝα διαφυλάξουμε τον ιστό της ζωής\nΜέσα σε αυτό το πλαίσιο της παγκοσμιοποίησης και της κρίσης τού καπιταλισμού, δύο σημαντικές αλλαγές συνέβαλαν στην επανεκκίνηση των θεωρητικών συζητήσεων για τον πλούτο και την οικονομική αξία. Η πρώτη συνίσταται στη γενίκευση σε πλανητική κλίμακα του παραγωγικίστικου και καταστροφικού τρόπου ανάπτυξης. Η δεύτερη αφορά την ολοένα σημαντικότερη θέση που καταλαμβάνουν οι γνώσεις μέσα στην παραγωγική διαδικασία.\nΤα δύο φαινόμενα προκαλούν δύο ερωτήματα : ποιος τύπος πλούτου βλάπτεται στην πρώτη περίπτωση ; Και ποιες αλλαγές υφίσταται η πηγή της αξίας στη δεύτερη περίπτωση ;\nΗ εργαλειοποίηση της φύσης έχει προχωρήσει σε τόσο μεγάλο βαθμό ώστε, ακόμα και στους κόλπους του κυρίαρχου νεοκλασικού ρεύματος, οι οικονομολόγοι άρχισαν να υπερασπίζονται το περιβάλλον ως « φυσικό κεφάλαιο ». Η « πρόσδοση αξίας στους έμβιους οργανισμούς », η « έμφυτη οικονομική αξία της φύσης » και η « αξία των υπηρεσιών που μας παρέχει η φύση » αποτελούν σημαντικά θέματα των μελετών της Παγκόσμιας Τράπεζας, του Προγράμματος των Ηνωμένων Εθνών για το Περιβάλλον (UNEP), του Οργανισμού για την Οικονομική Συνεργασία και Ανάπτυξη (ΟΟΣΑ), της Ευρωπαϊκής Ένωσης κ.λπ..\nΌλοι θεωρούν ότι είναι δυνατόν να αθροίζονται, αφενός στοιχεία των οποίων το μέτρο προκύπτει από τον υπολογισμό του κόστους της παραγωγής που πραγματοποιεί ο άνθρωπος και, αφετέρου, στοιχεία τα οποία δεν παράγονται και, επιπλέον, ανήκουν στη σφαίρα του ποιοτικού και των ηθικών αξιών, τα οποία συνεπώς είναι αδύνατον να αξιολογηθούν και να αποτιμηθούν. Εάν όλα μπορούν να αξιολογηθούν και να αποτιμηθούν, τότε τα πάντα μπορεί να θεωρηθεί ότι αποτελούν κεφάλαιο. Οι νεοκλασικοί οικονομολόγοι ορίζουν τον πλούτο ως το άθροισμα αυτού που αποκαλούν οικονομικό, ανθρώπινο, κοινωνικό και φυσικό κεφάλαιο, τα οποία, κατά τη γνώμη τους, μπορούν να ενταχθούν όλα σε μια ανάλογη διαδικασία υπολογισμών.\nΥπάρχει όμως και κάτι που είναι πολύ σοβαρότερο : αυτή η ανάλυση δεν λαμβάνει υπόψη τον μεταβολισμό που υπάρχει ανάμεσα στα φυσικά οικοσυστήματα. Καθώς απομονώνει κάθε στοιχείο τους για να αξιολογηθεί ξεχωριστά το κόστος του, η τιμή του, ακόμα κι η χρησιμότητά του, αδυνατεί να συλλάβει τον παράγοντα που έχει τη μεγαλύτερη σημασία : τις αλληλεπιδράσεις που αποτελούν τον ιστό πάνω στον οποίο είναι υφασμένη η ζωή. Η διαφύλαξη αυτού του ιστού αποτελεί αναγκαία προϋπόθεση για την αναπαραγωγή της.\nΤο εν λόγω εγχείρημα δρομολογήθηκε το 1997, με τη μελέτη που πραγματοποίησε ο ειδικός στα ζητήματα του περιβάλλοντος Ρόμπερτ Κοστάντζα. Σύμφωνα με τους υπολογισμούς του, η αξία των υπηρεσιών που μας προσφέρει κάθε χρόνο η φύση κυμαίνεται μεταξύ 16 και 54 τρισεκατομμυρίων δολαρίων (με αγοραστική δύναμη του 1994) . Από εκείνη την εποχή, οι μελέτες τέτοιου τύπου έχουν πολλαπλασιαστεί. Ωστόσο, για παράδειγμα, η τιμή που αποδίδεται στο σύνολο των γαλλικών δασών (η οποία υπολογίζεται με βάση την τιμή των αερίων του άνθρακα στις διεθνείς αγορές ρύπων), αποτελεί δημιούργημα της χρηματοοικονομικής σφαίρας, της οποίας το κύριο χαρακτηριστικό είναι οι απότομες διακυμάνσεις και η κερδοσκοπία. Αντίθετα, δεν υπάρχει τίποτε ανάλογο μέσα στη σφαίρα της φύσης. Συνεπώς, δεν υπάρχει καμία μονάδα μέτρησης η οποία να είναι κοινή και για τις δύο σφαίρες. Η οικονομία και η φύση αποτελούν μεγέθη που είναι αδύνατον να μετρηθούν με την ίδια μονάδα μέτρησης.\nΓι’ αυτόν τον λόγο, θα πρέπει να επιστρέψουμε στη διάκριση του Αριστοτέλη, του Άνταμ Σμιθ, του Ντέιβιντ Ρικάρντο και του Καρλ Μαρξ ανάμεσα στις αξίες χρήσης και στις αξίες ανταλλαγής, και να υποστηρίξουμε ότι οι φυσικοί πόροι αποτελούν έναν πλούτο ο οποίος ωστόσο δεν διαθέτει ενσωματωμένη οικονομική αξία, καθώς και ότι η φύση είναι αναγκαία για την παραγωγή οποιασδήποτε μορφής οικονομικής αξίας η οποία δεν προέρχεται από την ανθρώπινη εργασία. Για να συνοψίσουμε, το μερίδιο του πλούτου που προέρχεται από τη φύση δεν αποτελεί αφ’ εαυτής οικονομική αξία, δεδομένου ότι ο πλούτος εντάσσεται σε μια κοινωνική, και όχι φυσική κατηγορία. Εάν, για να προωθήσουμε μια στρατηγική για την αειφορία της οικονομικής ανάπτυξης, αρχίσουμε να αποδίδουμε μια τιμή σε διάφορα φυσικά αγαθά, τότε αυτό το είδος της τιμής θα είναι πολιτικής φύσης και όχι οικονομικής, δεδομένου ότι θα προκύπτει από την καθιέρωση των οικολογικών προδιαγραφών, για τις οποίες θα έχουμε αποφασίσει ότι πρέπει να γίνουν σεβαστές.\nΗ αξία τού αποθέματος των φυσικών πόρων είναι ανεκτίμητη με οικονομικούς όρους, δηλαδή είναι ανεξάντλητη, δεδομένου ότι από αυτούς ακριβώς τους πόρους εξαρτάται η ζωή του ανθρώπινου είδους. Συνεπώς, η φύση δεν είναι δυνατόν να περιοριστεί και να ενταχθεί σε μια οικονομική κατηγορία. Αντίθετα, η μέτρηση της οικονομικής αξίας που δημιουργείται μέσα από την εκμετάλλευση των πόρων, μπορεί να αναχθεί στην εργασία, χωρίς ωστόσο να έχει την παραμικρή σχέση με την οικονομική ψευδοαξία η οποία υποτίθεται ότι είναι ενσωματωμένη μέσα στους φυσικούς πόρους. Πρόκειται για ένα παράδοξο, το οποίο είναι αδύνατον να κατανοηθεί εκτός των πλαισίων της πολιτικής οικονομίας και της μαρξιστικής κριτικής της. Χωρίς τη φύση, ο άνθρωπος δεν μπορεί να παραγάγει τίποτε, ούτε με όρους φυσικών δυνατοτήτων, ούτε με όρους οικονομικής αξίας. Η οικονομική δραστηριότητα εντάσσεται υποχρεωτικά μέσα σε κοινωνικές σχέσεις και σε μια βιόσφαιρα. Συνεπώς, δεν μπορούμε να παράγουμε συλλογικά αξίες χρήσης χωρίς τη συνδρομή της φύσης, όπως εξάλλου και δεν μπορούμε να την υποκαθιστούμε διαρκώς με τεχνητά, ανθρωπογενή κατασκευάσματα. Ωστόσο, δεν είναι η φύση εκείνη που παράγει την αξία, η οποία αποτελεί εξ ορισμού μια κοινωνικοανθρωπολογική κατηγορία.\nΕξάλλου, η επανάσταση των τεχνολογιών της πληροφορίας και της επικοινωνίας συγχωνεύει τις γνώσεις και τις μετατρέπει σε παράγοντα καθοριστικής σημασίας για τη δημιουργία πλούτου. Έτσι, δημιουργείται και αναπτύσσεται ένας « καπιταλισμός τής γνώσης », μια « οικονομία τής γνώσης », μια « οικονομία τής πληροφορίας », ακόμα και μια « άυλη οικονομία », τα οποία παίρνουν τη σκυτάλη από τον παλαιού τύπου καπιταλισμό που στηρίζεται στον φορντισμό και στη μαζική βιομηχανία της μεταπολεμικής περιόδου . Η εξέλιξη έχει λάβει τέτοιες διαστάσεις, ώστε, σύμφωνα με ορισμένους συγγραφείς, θα οδηγήσει στην εξαφάνιση της εργασίας ως πηγής πλούτου, ενώ αντίθετα, σύμφωνα με ορισμένους άλλους, θα ενσωματωθούν στην εργασία όλες οι υπόλοιπες εκφάνσεις της ζωής. Και στις δύο περιπτώσεις, υποστηρίζεται ότι θα οδηγήσει στην εγκατάλειψη του μαρξιστικού νόμου της αξίας, της λεγόμενης « αξίας εργασίας », η οποία κατ’ αυτούς έφθασε στο απόγειό της την περίοδο του φορντισμού.\nΣτο εξής, υποστηρίζεται ότι η εργασία δεν παράγει πλέον αξία, η οποία « δημιουργείται κατά κύριο λόγο από την κυκλοφορία  » του κεφαλαίου. Κατά τη γνώμη τους, η μοναδική διέξοδος θα μπορούσε να συνίσταται στο να επιχειρηθεί μια αλλαγή τού καπιταλισμού, η οποία υπόσχεται σε κάθε εργαζόμενο τη δυνατότητα « να παράγει ο ίδιος τον εαυτό του », ενώ ταυτόχρονα θα χορηγείται ένα ελάχιστο εισόδημα, το οποίο θα εγγυάται την κάλυψη των βιοτικών αναγκών όσων το σύστημα εξωθεί στο περιθώριό του, αντί να επιδιώκεται μια ανέφικτη πλήρης απασχόληση, η οποία είναι επιπλέον και αντίθετη με τον στόχο της χειραφέτησης του ανθρώπου από την εργασία. Ωστόσο, η θέση του « καπιταλισμού της γνώσης » εγείρει αρκετά ερωτήματα. Το σημαντικότερο αφορά τη διάκριση μεταξύ πλούτου και οικονομικής αξίας ή μεταξύ αξίας χρήσης και αξίας ανταλλαγής. Στον βαθμό που αυξάνεται η παραγωγικότητα της εργασίας και μειώνεται η εργασία την οποία ο Μαρξ αποκαλεί « ζωντανή » -και κατ’ αυτόν πρόκειται για μια « ταυτολογική πρόταση » - υποχωρεί και η αξία ανταλλαγής των εμπορευμάτων σύμφωνα με τον νόμο της αξίας. Έτσι, εγκαθιδρύεται μια ολοένα μεγαλύτερη απόκλιση ανάμεσα στην εργασία και στον παραγόμενο πλούτο, δηλαδή ανάμεσα στην εργασία και στην αξία χρήσης, χωρίς αυτό να σημαίνει και απόκλιση ανάμεσα στην εργασία και στην αξία ανταλλαγής.\nΗ νέα αντίφαση του καπιταλισμού συνίσταται στο ότι επιθυμεί να μεταμορφώσει τη γνώση σε κεφάλαιο και να τη μετατρέψει σε οικονομική αξία. Το συγκεκριμένο εγχείρημα προσκρούει σε τουλάχιστον δύο εμπόδια. Το πρώτο συνίσταται στο γεγονός ότι η γνώση δύσκολα μπορεί να αποτελέσει αντικείμενο ιδιοποίησης, λόγω του χαρακτήρα της, δεδομένου ότι γεννιέται από το ανθρώπινο πνεύμα και δεν είναι δυνατόν να αφαιρεθεί από αυτό. Μονάχα η χρήση της γνώσης μπορεί να αποτελέσει εύκολα αντικείμενο ιδιοποίησης και -χάρη στα διπλώματα ευρεσιτεχνίας- είναι δυνατόν να απαγορευθεί ή να εξαρτηθεί από την πληρωμή δικαιωμάτων εκμετάλλευσης. Εκτός από τις προαναφερθείσες περιπτώσεις, η γνώση αποτελεί το κατ’ εξοχήν συλλογικό ή κοινό αγαθό, ακόμα και με την έννοια που του προσδίδουν οι νεοκλασικοί οικονομολόγοι : ανταποκρίνεται στους κανόνες της μη δυνατότητας αποκλεισμού (για παράδειγμα, δεν είναι δυνατόν να αποκλειστεί ένας άνθρωπος από την απολαβή του νυχτερινού φωτισμού των δρόμων της πόλης) και της μη αντιπαλότητας (η χρήση της από ένα άτομο δεν εμποδίζει τη χρήση της από κάποιο άλλο άτομο).\nΤο δεύτερο εμπόδιο που αντιμετωπίζει η ιδιοποίηση των γνώσεων από το κεφάλαιο εντοπίζεται στον κίνδυνο που αυτή η ιδιοποίηση εγκυμονεί για τη διάδοσή τους και για την επέκταση των γνώσεων. Η κοινωνικοποίηση της παραγωγής και της μετάδοσης των γνώσεων είναι αντίθετη με την ιδιοποίησή τους από ιδιώτες. Η αντίφαση βρίσκεται στην καρδιά τής κρίσης του καπιταλισμού σήμερα, καθώς αυτός αντιμετωπίζει δυσκολίες στο να κατορθώσει να λειτουργήσει η γνώση σαν κεφάλαιο, δηλαδή να μετατραπεί σε πηγή κέρδους. Όσο κι αν το προσπαθεί, δεν είναι δυνατόν να απαλλαγεί από την εργατική δύναμη, η οποία είναι ο παραγωγός και ο φορέας της γνώσης.\nΑπό τη στιγμή που αναγνωρίζουμε ότι είναι δυνατόν να αποφασίσουμε να προσδώσουμε μια τιμή που θα ξεφεύγει από την υποχρέωση να εξασφαλίσουμε ικανοποιητική κερδοφορία στο κεφάλαιο, και ότι θα σεβαστούμε προδιαγραφές διαφορετικού είδους, τότε περνάμε σε μια λογική όπου τα πάντα, όσο κι αν εκφράζονται με νομισματικό τρόπο, καθίστανται μη εμπορευματοποιημένα. Από αυτήν την άποψη, η παραγωγή μη εμπορευματοποιημένων υπηρεσιών –όπως, για παράδειγμα η δημόσια παιδεία και η δημόσια υγεία- οφείλει να θεωρηθεί ότι προκύπτει από την παραγωγική εργασία των ατόμων στα οποία έχουν ανατεθεί αυτά τα καθήκοντα . Συνεπώς, ο μη εμπορευματοποιημένος πλούτος δεν προκαλεί αφαίμαξη της εμπορευματοποιημένης δραστηριότητας : πρόκειται για κάτι το επιπρόσθετο, το οποίο προκύπτει από τη δημόσια απόφαση να χρησιμοποιηθεί για μη κερδοσκοπικούς σκοπούς ένα μέρος του διαθέσιμου εργατικού δυναμικού και των υφιστάμενων πόρων. Αυτός δε ο μη εμπορευματοποιημένος πλούτος κοινωνικοποιείται μέσα από μια διπλή διαδικασία : από την απόφαση να χρησιμοποιηθεί συλλογικά το παραγωγικό δυναμικό και παράλληλα να κατανεμηθεί το κόστος της παραγωγής του στην κοινωνία μέσω της φορολογίας.\nΗ φιλελεύθερη θεωρία συγχέει τον πλούτο και την αξία και τείνει να περιορίσει κάθε αξία, στην αξία που προορίζεται για το κεφάλαιο. Από τη μια πλευρά, η αξία της εμπορευματοποιημένης παραγωγής εξακολουθεί να εξαρτάται από την εργασία που απαιτεί, αυτή η αξία υπολογίζεται και επικυρώνεται από την αγορά. Όμως, από την άλλη πλευρά, η αναγνώριση του παραγωγικού χαρακτήρα τής εργασίας που πραγματοποιείται μέσα στη μη εμπορευματοποιημένη σφαίρα, συμμετέχει στον επανακαθορισμό του πλούτου και της αξίας, ο οποίος είναι αναγκαίος για να ανακοπεί η διαδικασία της εμπορευματοποίησης της κοινωνίας.\nΑυτή η εργασία ανταποκρίνεται σε κοινωνικές ανάγκες, οι οποίες βρίσκονται εκτός τού πεδίου τής εμπορευματοποίησης. Επιπλέον, συμβάλλει στην αύξηση τής ευημερίας, αυτής της άλλης μορφής πλούτου που ξεπερνάει το πλαίσιο της αξίας όταν αυτή νοείται με το οικονομικό νόημά της. Από αυτήν την άποψη, ο κοινωνικοποιημένος πλούτος δεν αποτελεί μια μορφή πλούτου η οποία είναι κατώτερη από τον ιδιωτικό πλούτο : συμβαίνει δε ακριβώς το αντίθετο. Εάν οριοθετηθεί και περιοριστεί το πεδίο τής εμπορευματοποίησης, τότε καθίσταται δυνατή η διεύρυνση του πεδίου των δωρεάν κοινωνικών αγαθών, δηλαδή ανθρώπινων δραστηριοτήτων οι οποίες, παρά το γεγονός ότι έχουν κάποιο κόστος, δεν έχουν τιμή παρόμοια με εκείνες που ορίζει η αγορά. Παρόμοια εξέλιξη επιτρέπει επιτέλους να διαφυλάσσονται η φύση και οι κοινωνικοί δεσμοί, πράγματα πραγματικά ανεκτίμητα.\n Annabelle Berger και Jean-Luc Peyron, « Les multiples valeurs de la forêt française », Institut français de l’environnement (IFEN), Les Données de l’environnement, nº105, Ορλεάνη, Αύγουστος 2005.\n Robert Costanza, (υπό τη διεύθυνσή του), « The value of the world’s ecosystem services and natural capital », Nature, τ. 387, nº 6630, Λονδίνο, 15 Μαΐου 1977.\n Christian Azaïs, Antonella Corsani και Patrick Dieuaide, (υπό τη διεύθυνσή τους), « Vers un capitalisme cognitif. Entre mutations du travail et territoires », L’Harmattan, Παρίσι, 2000, Michael Hardt και Antonio Negri, « Η Αυτοκρατορία », Scripta, Αθήνα, 2002 και André Gortz, « L’Immatériel. Connaissance, valeur et capital », Galilée, Παρίσι, 2003.\n Καρλ Μαρξ, Χειρόγραφα 1857-1858 », Grundrisse, τόμος II, Editions sociales, Paris, 1980.\n Βλέπε « Les vertus oubliées de l’activité non marchande », Le Monde diplomatique, Νοέμβριος 2008.


αστείο βίντεο | FunnyStuff.gr\nΕίσαι τόσο περίεργη...;\nΔείτε στο αστείο βίντεο μία γυναίκα που έχει την περιέργεια να ανακαλύψει τι κρύβεται μέσα... εκεί!\nΕτικέτες Αστείου Βίντεο: αστείο βίντεο, γαυναικών, γυναίκα, περίεργη\nΣτα πλαίσια του γνωστού στους περισσότερους παιχνιδιού "Πέτρα, Ψαλίδι, Χαρτί", ένας από τους παίχτες έχανε και ξαναέχανε...έσκασε ο άνθρωπος, αλλά τελικά πήρε το αίμα του πίσω!\nΔείτε στο αστείο βίντεο την αντίδραση του ενός "αθλητή" όταν μετά από πολλές προσπάθειες τελικά κέρδισε.\nΕτικέτες Αστείου Βίντεο: αντρών, Αστεία βίντεο, αστείο βίντεο, πέτρα, χαρτί, ψαλίδι


Έτσι θα γνωρίσεις τον σύντροφό σου στους δικούς σου | in.gr\nΈτσι θα γνωρίσεις τον σύντροφό σου στους δικούς σου\n12 Φεβρουαρίου 2021, 21:30\nΛατρεύουμε την οικογένειά μας και το ίδιο νιώθουμε και για το άλλο μας μισό. Κι όμως, στη σκέψη πως θα βρεθούμε όλοι μαζί στο ίδιο δωμάτιο, οι παλμοί μας ανεβαίνουν και η ανάσα μας γίνεται πιο γρήγορη. Δεν είναι παράλογο.\nΔυστυχώς, οι άνθρωποι σπεύδουμε να βγάλουμε συμπεράσματα και η πρώτη εντύπωση συχνά μας ακολουθεί για ολόκληρα χρόνια.\nΌσο σίγουρη και αν είστε ότι ο σύντροφός σας είναι ο τέλειος και ότι οι γονείς σας θα τον αντιμετωπίσουν με θετική διάθεση, είναι αμέτρητα τα πράγματα που μπορούν να πάνε στραβά, από την υπερπροστασία των μεν, μέχρι μια ατυχή στιγμή του δε. Τα παρακάτω tips θα κάνουν τα πράγματα λίγο πιο εύκολα.\nΜπορεί ένα Σαββατοκύριακο στο εξοχικό σας να σας φαίνεται ιδανική συνθήκη τώρα που ο καιρός ζεσταίνει, όμως όση περισσότερη ώρα περάσετε όλοι μαζί, τόσο μεγαλύτερα θα είναι και τα περιθώρια λάθους.\nΠροτιμήστε να τους επισκεφθείτε για ένα γεύμα – ή ακόμη καλύτερα: έναν καφέ – θέστε τις πρώτες βάσεις της γνωριμίας και συνεχίστε τη μέρα σας μόνοι σας. Θα έχουν χρόνο να γνωριστούν καλύτερα στο μέλλον.\nΑκόμη και αν δείχνει πολύ σίγουρος για τον εαυτό του, είναι απίθανο να μην έχει έστω και λίγο άγχος ενόψει της πρώτης του συνάντησης με την οικογένειά σας.\nΑπό αρκετές μέρες πριν, ξεκινήστε να του θυμίζετε τα πράγματα που αγαπάτε σε εκείνον. Απλώς, προσπαθήστε να μην γίνει εμφανές ότι προσπαθείτε να του τονώσετε την αυτοπεποίθηση.\nΕντάξει, ίσως δεν πηγαίνετε για γάμο, αλλά η παροιμία είναι σωστή σε κάθε περίπτωση.\nΗ μόνη γνώμη που μετράει είναι δική σας, και εφ’ όσον θέλετε να είστε μαζί του, δεν ήρθε το τέλος του κόσμου αν οι γονείς σας δεν ενθουσιαστούν.\nΦυσικά, αυτό θα πρέπει και να το εφαρμόσετε στην πράξη. Αν η στάση σας αλλάξει μετά τα δηκτικά σχόλια της μαμάς σας, είναι βέβαιο πως η σχέση θα επηρεαστεί.\nΔεν προερχόμαστε όλοι από ευτυχισμένες οικογένειες. Ορισμένες δυναμικές, που για εμάς είναι αναπόσπαστο κομμάτι της επαφής με τους συγγενείς μας, μπορεί να ξενίσουν κάποιον την πρώτη φορά.\nΕνημερώστε τον για τυχόν αλληλεπιδράσεις που θα μπορούσαν να γίνουν άβολες, ώστε να είναι σε θέση να τις διαχειριστεί.\nΚάθε οικογένεια κρύβει αρκετές… ιδιαίτερες προσωπικότητες. Ίσως οι απόψεις της γιαγιάς σας για τους μετανάστες είναι λίγο παλιακές – και λίγο ρατσιστικές.\nΊσως ένας θείος σας έχει την τάση να το παρακάνει με τα αστεία. Είναι καλύτερο να μην τον φέρετε προ εκπλήξεως.\nΠαράλληλα, είναι σημαντικό να μην του μιλήσετε μόνο για την αρνητική πλευρά. Αφενός, σίγουρα υπάρχουν χαρακτηριστικά της οικογένειάς σας που λατρεύετε και τα οποία θέλετε να δει και εκείνος.\nΑφετέρου, αν περιγράψετε τους δικούς σας αποκλειστικά με μελανά χρώματα, γιατί να θέλει να τους γνωρίσει;\nΑπό τη στιγμή που θα συναντηθείτε, φροντίστε ο χρόνος που θα περάσουν χωρίς την παρουσία σας να είναι περιορισμένος.\nΑυτό δεν σημαίνει ότι δεν μπορείτε να βγείτε από το δωμάτιο ούτε για ένα δευτερόλεπτο, όμως δεν θέλετε να τον κάνετε να νιώσει μόνος ανάμεσα σε πρόσωπα που τον κοιτάζουν εξεταστικά.\nΑνά διαστήματα, σφίξτε του ελαφρά το χέρι κάτω από το τραπέζι ή χαϊδέψτε του διακριτικά τους ώμους, για να είναι σίγουρος ότι έχει την υποστήριξή σας.\nΟΚ, ενδέχεται να τον αντιπαθήσουν. Δεν αποκλείεται, όμως, και να τον λατρέψουν με την πρώτη ματιά.\nΣε κάθε περίπτωση, εσείς έχετε πάρει τις αποφάσεις σας και είστε σίγουρη ότι η σχέση σας αξίζει. Και η ίδια σας η θετική διάθεση μπορεί να κάνει αυτή την πρώτη συνάντηση να κυλήσει πιο όμορφα.\nΣχετικά άρθρα: ➤ Οι λόγοι που θα σε κάνουν να εκτιμήσεις το ότι είσαι single ➤ Οργασμός στον ύπνο και …γυναικεία ηδονή ➤ Τα «must» που πρέπει να ξέρεις πριν μπεις σε σχέση\nFizz Η χυμώδης καλλονή «τρελαίνει» τον ανδρικό πληθυσμό 49 λεπτά πριν


Lectures Bureau | Πώς η NASA χρησιμοποίησε την τέχνη για να διαμορφώσει την εικόνα μας για το μέλλον\n03 Mar Πώς η NASA χρησιμοποίησε την τέχνη για να διαμορφώσει την εικόνα μας για το μέλλον\nΗ πρώτη φωτογραφία της Γης, η Earthrise (1968), που τραβήχτηκε από ανθρώπινο χέρι, αποτυπώνει τον πλανήτη μας να ξεπροβάλλει διστακτικά μέσα από το βαθύ σκοτάδι του διαστήματος. Χάρη στην περίοδο της εξερεύνησης του διαστήματος (Space Age), η ανθρωπότητα μπόρεσε επιτέλους να δει την πρώτη ολοκληρωμένη εικόνα του σπιτιού της. Επτά χρόνια μετά, ξεκίνησε να ονειρεύεται ένα μέλλον ανάμεσα στ’αστέρια.\nΤο 1975, οι επιστήμονες του Ames Research Center της NASA στο Mountain View της California άρχισαν να εκφράζουν ιδέες για το πώς θα μπορούσαν οι άνθρωποι να κατοικήσουν άλλους πλανήτες. Ο Rick Guidice ήταν γραφίστας με αρχιτεκτονικό υπόβαθρο, ο οποίος εργαζόταν ανεξάρτητα όταν η NASA του ζήτησε να αποδώσει καλλιτεχνικά αυτές τις ιδέες. Η ομάδα του Mountain View εμπνεύστηκε τρία σχέδια μέσα από μια μελέτη που κράτησε 10 εβδομάδες: η Τοροειδής Αποικία, η Σφαίρα Bernal και η Κυλινδρική Αποικία- κάθε μία από αυτές αποτελούνταν από μια ογκωδέστατη κατασκευή με επικλινές εσωτερικό και λαμπερή εξωτερική όψη.\nΟι διαστημικές αποστολές Apollo της δεκαετίας του ’60 μέχρι και τις αρχές της δεκαετίας του ’70 εκτόξευσαν μικρά διαστημικά αεροσκάφη με λίγους αστροναύτες την φορά. Παρ’ όλα αυτά οι εικονογραφήσεις του Guidice από τα μέσα της δεκαετίας του ’70 δείχνουν μέσα από ζωντανά χρώματα και έντονες σκιές εγκαταστάσεις σχεδιασμένες να φιλοξενήσουν μέχρι 1.000.000 ανθρώπους.\nEarthrise-Apollo 8, 1968, Ιδιοκτησία της ΝASA\nΚαλλιτεχνική απεικόνιση της Αποικίας Torus, Ιδιοκτησία της Nasa ερευνητικό κέντρο Ames\nΤο να αναπαραστήσει κανείς την ζωή στο διάστημα σημαίνει να αποτυπώσει στο χαρτί τις προσδοκίες και τα όνειρα της ανθρωπότητας για το μέλλον. Παρόλο που στον Guidice δόθηκαν οδηγίες με διαγράμματα και ισομετρικά σχέδια αυτός δήλωσε πως «υπάρχουν εκατοντάδες αποφάσεις που πρέπει να παίρνω κατά τη διάρκεια αυτού του project, κάθε μία από τις οποίες διαμορφώνεται με βάση το δικό μου όραμα, την δική μου έμπνευση και την υπάρχουσα εμπειρία μου ως εικονογράφος».\nΗ πρότερη καριέρα του Guidice ως δημοσιογραφικός και εμπορικός εικονογράφος με πελάτες όπως η Hewlett Packard συντέλεσεστο να αποκτήσει τα κατάλληλα απεικονιστικά και αφηγηματικά προσόντα ώστε να μπορέσει να προωθήσει καλύτερα την προοπτική μίας ζωής στο διάστημα. Επιπλέον επηρεάστηκε και από τους συγχρόνους του, οι οποίοι είχαν ήδη αφήσει το δικό τους αποτύπωμα στην απεικόνιση του μέλλοντος όπως ο Robert McCall, ο οποίος εικονογράφησε το έργο του Isaac Asimov «Ο κόσμος μας στο Διάστημα» και ο Syd Mead, του οποίου τα σχέδια αργότερα θα τον έκαναν υπεύθυνο σχεδιασμού για την ταινία Blade Runner.\nΕνώ τα σχεδιαγράμματα στα οποία αναφέρθηκε ο Guidice έδιναν μία εικόνα του πώς μπορεί να επιβίωναν οι άνθρωποι στο διάστημα, οι πίνακες του αποτυπώνουν ένα μέλλον στο οποίο οι άνθρωποι βιώνουν την απόλυτη ευημερία. Πλούσιοι Βρετανικοί κήποι και κρυσταλλένιες λιμνούλες καλύπτουν τις αιωρούμενες πλατφόρμες των κυλινδρικών διαστημικών αποικιών. Σφαιρικά περιβάλλοντα αποτελούνται από επιφάνειες που μοιάζουν με καθρέφτη ώστε να υπάρχει η ψευδαίσθηση του ηλιακού φωτός. Ανάμεσα από περιστρεφόμενες κατασκευές μπορεί κανείς να διακρίνει μια πληθώρα αγροτικών καλλιεργειών. Αυτή ήταν η φουτουριστική ιδέα της NASA για το μέλλον.\nΟι εικόνες της NASA επηρέασαν βαθύτατα τον τρόπο που φανταζόμαστε το μέλλον και οι εικονογραφήσεις του Guidice έπαιξαν κι αυτές τον ρόλο τους. Έγιναν κομμάτι των ευρέως διαδεδομένων δελτίων τύπου της NASA και με αυτόν τον τρόπο συνδέθηκαν με το όραμα του μέλλοντος του βασικού ερευνητή της NASA, Gerard K. O’ Niell. Έχουν αφήσει το στίγμα κτους επίσης στην τέχνη, στην ποπ κουλτούρα και στην αρχιτεκτονική με παραδείγματα όπως η ταινία Interstellar (2014) με τον σταθμό Cooper καθώς και έχοντας φιλοξενηθεί σε γκαλερί στο Παρίσι.\n«Βρίσκεται πλέον στην συλλογική συνείδηση των ανθρώπων ως ο τρόπος που φαντάζονται το μέλλον» δήλωσε ο Guidice. Το ενδιαφέρον για τον φουτουρισμό έχει, αναμφίβολα, επανέλθει δυναμικά. Το 2018 γραφίστες και visual editors ξεσκόνισαν με πρωτοφανείς ρυθμούς το αρχείο του Shutterstock ψάχνοντας για αναφορέςστο 80s retrowave και έτσι η εταιρεία προέβλεψε ότι «το χθεσινό αύριο», με την λατρεία για την 80s neon synth μουσική θα κάνει δυναμικό comeback. Η άνοδος των social media έχει συντελέσει στην επανεμφάνιση των φουτουριστικών εικόνων του Guidice, οι οποίες αποτελούν ακόμη πηγή έμπνευσης. O ρέτρο φουτουρισμός έχει να κάνει με την εικόνα του μέλλοντος που φανταζόμασταν και όχι με αυτήνμε την οποία πλέον είμαστε εξοικειωμένοι. Σήμερα,μπορεί κανείς να το παρατηρήσει στα μεταλλικά ανοξείδωτα αξεσουάρ για τον λαιμό του οίκου Dior τα οποία έκαναν τα μοντέλα να μοιάζουν με ανθρωποειδή στην γραμμή παραγωγής που περπατούν στον μεταφορικό ιμάντα. Ακόμη, φαίνεται στις επανεκδόσεις θρυλικών ταινιών όπως το Blade Runner και το Star Trek καθώς και στην εμμονή με την τεχνολογική αισθητική των 2000s. Η πολιτισμική τάση τηςε ποχής μοιάζει να κοιτάζει κατάματα το μέλλον όπως το φαντάζονταν οι παλιότερες γενιές και συνοψίζεται στην εξής διαπίστωση:\nΟ,τιδήποτε εκτός από το παρόν.\nΚαλλιτεχνική απόδοση της Κυλινδρικής Αποικίας από τον Rick Guidice, ιδιοκτησία της NASA ερευνητικό κέντρο Αmes\nΣήμερα, τα παιδιά της εποχής της εξερεύνησης του Διαστήματος (Space Age) έχουν μεγαλώσει. Οι πίνακες του\nGuidice για την NASA επηρέασαν μια ολόκληρη γενιά επιστημόνων καλλιτεχνών, σχεδιαστών , σκηνοθετών και γενικότερα ανθρώπων που διαμόρφωσαν την κουλτούρα μας.\nΈχει δει τον τρόπο που οι εικόνες του για το μέλλον και την δημιουργία αποικιών στο διάστημα από την δεκαετία του ’70\nέχουν ξαναέρθει στο προσκήνιο για να εμπνεύσουν τους σημερινούς οραματιστές.\nΚαι όλο αυτό, φυσικά, είναι κομμάτι της φυσικής εξέλιξης.\nΚάθε δεκαετία που περνά, το μέλλον που φανταζόμαστε γίνεται πραγματικότητα. Την δεκαετία του ’50 ο Guidice παρακολουθούσε τον Flash Gordon και εντυπωσιαζόταν από τον τρόπο που πετούσαν τα μικρά σκάφη από πλανήτη σε πλανήτη. Αυτή η φαντασίωση του συνεχίστηκε με το Star Trek στην αρχή της δεκαετίας του ’70 ενώ την ίδια περίοδο ασχολούνταν με την εικονογραφική απόδοση των διαστημικών αποικιών. Η κατανόηση του παρελθόντος βρίσκεται σε συνεχήαλληλουχία με την ιδέα που αναπτύσσουμε για το μέλλον μόνο που το παρόν έρχεται να επηρεάσει την αντίληψη μας αυτή. Τέσσερις δεκαετίες μετά, ο Robert Hurt, ο επιστήμοναςπου είναι υπεύθυνος για τις απεικονίσεις της αποστολής Spitzer της NASA εδώ και 15 χρόνια, έχει αναλάβει ένα καινούριο έργο: να εικονογραφήσει τους εξωπλανήτες σε μια προσπάθεια να ερευνηθούν πιθανά δείγματα ζωής σε πλανήτες έξω από το ηλιακό μας σύστημα. Το αξιοσημείωτο είναι ότι ανακαλύφθηκαν επτά εξωπλανήτες στο μέγεθος της Γης οι οποίοι κινούνται γύρω από έναν παγωμένο νάνο αστέρα στο σύστημα TRAPPIST-1.\nΜε κάθε νέα ανακάλυψη, διαμορφώνεται αναλόγως και η αντίληψη της ομάδας για τους νέους αυτούς κόσμους.\nΣύμφωνα με τον Hurt, ο εξωπλανήτης 55 Cancri e είναι από τους δυσκολότερους να αποτυπωθεί σε εικόνα. «Τον έχω εικονογραφήσει με τουλάχιστον πέντε διαφορετικούς τρόπους» λέει ο Hurt «καθώς με κάθε καινούρια ανακάλυψη,\nαλλάζουν τα δεδομένα που γνωρίζουμε και κατ’ επέκταση και η καλλιτεχνική επιμέλεια στην απεικόνιση του εξωπλανήτη».\nΣτο έργο του Hurt, ο συγκεκριμένος εξωπλανήτης έχει μεταμορφωθεί από μια θερμή αέρια σφαίρα σε έναν βραχώδη πλανήτη καλυμμένο εξ’ ολοκλήρου από λιωμένη λάβα. Ένα άλλο στάδιο ήταν όταν θεωρούνταν ότι ήταν γεμάτος με\nηφαίστεια των οποίων η δραστηριότητα παρήγαγε σύννεφα από αέριες μάζες στην ατμόσφαιρα του.\nΗ διαδικασία του να εικονογραφηθούν οι εξωπλανήτες από τον Hurt συμβαίνει ταυτόχρονα με την συνεχή ανάγκη της\nανθρωπότητας να φαντάζεται το μέλλον της. «Μπορούμε να κάνουμε διάφορες υποθέσεις, οι οποίες όμως με την πάροδο\nτου χρόνου αλλάζουν με βάση τα νέα δεδομένα που αποκτούμε» εξηγεί ο Hurt.\nΑφού λοιπόν επιβεβαιώσει ότι τα επιστημονικά δεδομένα είναι ακριβή, o Hurt συνεργάζεται με έναν special effect\nκαλλιτέχνη του κινηματογράφου, τον Tim Pyle, ώστε να καλύψει τυχόν καλλιτεχνικά κενά. Μαζί, παίρνουν την βασική θεωρία που έχει προκύψει για αυτούς τους εξωπλανήτες από την έρευνα της NASA και την μετατρέπουν σε μαγευτικές ονειρικές υποθετικές εικόνες με σκοπό να εξιτάρουν το κοινό σχετικά με το μέλλον.\nΣήμερα, η επαφή μας με τα μέσα μαζικής ενημέρωσης είναι άρρηκτα συνδεδεμένη με την εικόνα συγκριτικά με την\nδεκαετία του ’70. «Ξέρω ότι οι εικόνες μας ανταγωνίζονται το επόμενο άρθρο που σχετίζεται με την ταινία Guardians of the Galaxy” αναφέρει ο Hurt. Πρόσφατα μάλιστα, η NASA παρουσίασε για πρώτη φορά μια εφαρμογή όπου ο χρήστης μπορεί να κάνει μια εικονική βόλτα σε έναν από τους εξωπλανήτες του συστήματος TRAPPIST, χρησιμοποιώντας ειδικά data από την ομάδα Spitzer. Η ανάγκη της απεικονιστικής αφήγησης είναι σήμερα το ίδιο έντονη όπως πριν 40 χρόνια. Η τάση της εποχής όσον αφορά την εικόνα δείχνει μια αμφιταλάντευση μεταξύ τοφουτουρισμού και της νοσταλγίας, της ελπίδας και της απόγνωσης. Την στιγμή που η θερμοκρασία του πλανήτη Γη σε συνδυασμό με την στάθμη των υδάτων όλο και ανεβαίνει κάνοντας το μέλλον μας στον πλανήτη μας να μοιάζει όλο και πιο ζοφερό, ιδιωτικές εταιρείες όπως η SpaceX κάνουν σημαντικά άλματα προόδου σχετικά με τα διαστημικά ταξίδια ενώ διάφοροι κυβερνητικοί οργανισμοί έχουν ξεκινήσει να ερευνούν το πώς θα μπορούσαν οι άνθρωποι να ζήσουν πέρα από τα όρια της ατμόσφαιρας της Γης. Ωστόσο το μέλλον μιας καλύτερης ζωής σε κάποιον άλλο πλανήτη είναι ακόμη ένα σενάριο εκτός πραγματικότητας. Ο Hurt όμως παραμένει σταθερά αισιόδοξος- αν όχι για μια ζωή στο διάστημα, τουλάχιστον για την συμβολή της επιστήμης στην ποιότητα της ζωής μας.\n«Έχουμε την δύναμη, την ευφυΐα καθώς και τις απαραίτητες επιστημονικές καινοτομίες ώστε να δημιουργήσουμε τα κατάλληλα εργαλεία» επισημαίνει, «δεν είμαστε περιορισμένοι στο σκοτάδι».\nΕπανερχόμαστε στη βασική ερώτηση για το τι είναι τα μαθηματικά. Η απάντηση του Χερς είναι αυτό που ο ίδιος ονομάζει...\nΟ Σκεπτικισμός αποτελεί κριτική στάση απέναντι στη δυνατότητα κατάκτησης βέβαιης γνώσης του κόσμου. Οι Σκεπτικοί υποστηρίζουν ότι οι αισθήσεις και η νόηση παριστάνουν τα πράγματα όχι όπως είναι πραγματικά, αλλά όπως φαίνονται. Η γνώση δεν είναι βέβαιη και το ίδιο ισχύει και στην περιοχή της…\nΟι Ολυμπιακοί αγώνες, οι θρησκευτικοί μύθοι, τα ποιήματα ήταν κοινή κληρονομιά όλων των Ελλήνων και τους επέτρεπαν να διατηρήσουν την πολιτιστική και εθνική ενότητά τους ακόμη και όταν οι πόλεις-κράτη μάχονταν για την εξουσία. Ανάμεσα σε αυτές τις πόλεις πρώτη ήταν η Σπάρτη, η οποία…


Υπό έλεγχο: Ιταλία: Έκανε ηλιοθεραπεία εν μέσω καραντίνας και τον «συνέλαβαν» με drone\nΌπως αναφέρει η New York Post, ο άγνωστος άνδρας «συνελήφθη» από το drone που πέταγε πάνω από παραλία του Ρίμινι, όπου σε μεγάλη απόσταση δεν φαινόταν να υπάρχει κανείς άλλος.\nΧωρίς μπλούζα και φορώντας μπλε παντελόνι, ο άνδρας έδειχνε χαλαρός καθώς το drone κινηματογραφούσε 2 αστυνομικούς σε γουρούνες και έναν τρίτο σε βανάκι να οδηγούν στην άμμο για να τον πλησιάσουν.\nΌταν αντιλήφθηκε την παρουσία τους, σήκωσε το κεφάλι του σοκαρισμένος, ακούγοντας τους αστυνομικούς να του κάνουν παρατήρηση, ενώ ο ένας από αυτούς έγραφε το πρόστιμο σε κλήση.\nΤο βίντεο δημοσιεύτηκε για να δείξει τις υψηλής τεχνολογίας μεθόδους που χρησιμοποιεί η ιταλική αστυνομία για να εντοπίσει όσους αψηφούν τα αυστηρά περιοριστικά μέτρα, που απαγορεύουν εκτός των άλλων την έξοδο σε παραλίες και πάρκα.\nΌμως υπήρξαν και αρνητικές κριτικές με πολλούς να σχολιάζουν ότι πρόκειται για επίδειξη ισχύος και κάποιους να μιλούν ακόμη και για «δικτάτορες».\n- 4/22/2020 08:11:00 μ.μ.


Θερινό σινεμά με ποιοτικές ταινίες στη Λάρνακα - City Of Larnaka\nΘερινό σινεμά με ποιοτικές ταινίες ...\nΘερινό σινεμά με ποιοτικές ταινίες στη Λάρνακα\nΘερινές προβολές ταινιών πρόσφατης παραγωγής, αλλά και κλασικών, διοργανώνει από την Τετάρτη 5 Ιουνίου και κάθε Τετάρτη στις 8.30μ.μ. η Κινηματογραφική Λέσχη Λάρνακας-Αμμοχώστου, στον Κήπο του Μουσείου Πιερίδη.\nΗ αρχή γίνεται στις 5 Ιουνίου με το ντοκιμαντέρ του Λευτέρη Χαρίτου «DolphinMan» (2017). Ένα βιωματικό ταξίδι στο νερό, από την Κάρπαθο ως τις Μπαχάμες, που μεταφέρει την ομορφιά που είδε ο Μαγιόλ στη θάλασσα, το επείγον μήνυμά του για την προστασία της αλλά και την εμπειρία της επανασύνδεσης του ανθρώπου με το υγρό στοιχείο. Ο Ζακ Μαγιόλ είναι ο θρυλικός δύτης που αποτέλεσε έμπνευση για την ταινία «Το Απέραντο Γαλάζιο». Η ταινία είναι παραγωγής Ελλάδας, Γαλλίας, Ιταλίας, Καναδά και Ιαπωνίας.\nΣτις 12 Ιουνίου προβάλλεται η δανική ταινία «The Guilty» (2018) του Γκούσταβ Μέλερ, που προβλήθηκε στο πρόσφατο Φεστιβάλ Κινηματογραφικές Μέρες- Κύπρος 2019. Ο Γιάκομπ Σέντεργκρεν υποδύεται έναν υποβαθμισμένο αστυνομικό, που υπηρετεί ως τηλεφωνητής στα επείγοντα περιστατικά και απαντάει τηλεφωνήματα ρουτίνας και κλήσεις για βοήθεια σε μια βάρδια που μοιάζει τυπική. Μέχρι που η κλήση μιας γυναίκας που πιθανόν έχει απαχθεί θα δώσει στη βραδιά μια αναπάντεχη τροπή.\nΣτις 26 Ιουνίου προβάλλεται η αμερικανική ταινία «Η Διαπαιδαγώγηση της Κάμερον Ποστ»(The Miseducation of Cameron Post- 2018) της ιρανοαμερικανής Ντεζιρέ Ακαβάν. 1993. Η Κάμερον οδηγείται σε ένα χριστιανικό κέντρο «θεραπείας» γκέι εφήβων όταν ο φίλος της την πιάνει να ερωτοτροπεί με ένα κορίτσι κατά τη διάρκεια ενός σχολικού χορού. Εκεί, παρά τις εξοντωτικές ψυχολογικά συνθήκες, η νεαρή θα δημιουργήσει μια πολυπόθητη νέα οικογένεια. Η Κλόε Γκρέις Μόριτζ («Hugo», «Kick-Ass») πρωταγωνιστεί σ’ έναν τρυφερό ύμνο στη διαφορετικότητα και την αισιοδοξία, που κέρδισε το Βραβείο Καλύτερης Ταινίας στο Σάντανς.\nΣτις 3 Ιουλίου σειρά παίρνει το γαλλικό ντοκιμαντέρ της Ανιές Βαρντά και του JR «Faces Places» (2017) που κέρδισε το βραβείο καλύτερου ντοκιμαντέρ στο Φεστιβάλ Καννών. Είναι ένα ζωηρό, αισιόδοξο road movie , με πρωταγωνιστές την Βαρντά και τον 33χρονο διεθνώς αναγνωρισμένο Γάλλο φωτογράφο και εικαστικό JR. Οι δυο τους διασχίζουν την επαρχία της Γαλλίας με ένα φορτηγάκι-φωτογραφικό θάλαμο. Συναντώντας καθημερινούς ανθρώπους, δημιουργούν τα γιγάντια πορτρέτα τους και, «αναρτώντας» τα σε δημόσιους χώρους, επεμβαίνουν δημιουργικά στο τοπίο.\nΣτις 10 Ιουλίου προβάλλεται η ταινία του Βόλγκανγκ Φίσερ «Styx» (2018), γερμανικής και αυστριακής παραγωγής. Η Σουζάνε Βολφ ενσαρκώνει την Ρίκε, μια Ευρωπαία γιατρό στο τμήμα των Επειγόντων Περιστατικών αποφασίζει να εκπληρώσει το όνειρό της, να σαλπάρει με ιστιοπλοϊκό στον Ατλαντικό Ωκεανό. Στο ταξίδι της έρχεται αντιμέτωπη μ’ ένα αλιευτικό γεμάτο μετανάστες, το οποίο μετά από μία καταιγίδα βρίσκεται σε κίνδυνο.\nΣτις 17 Ιουλίου σειρά παίρνει η ταινία του Τέρι Γκίλιαμ «Ο άνθρωπος που σκότωσε τον Δον Κιχώτη» (2018). Ο αγαπημένος Βρετανός παραμυθάς ολοκλήρωσε την ταινία μετά από 30 χρόνια προσπαθειών. Πρωταγωνιστής είναι ένας σκηνοθέτης διαφημιστικών που συναντά έπειτα από χρόνια τον άνθρωπο που είχε ενσαρκώσει τον Δον Κιχώτη σε μια παλιά του ταινία, ο οποίος πιστεύει πως είναι ο ήρωας του Θερβάντες κι εκείνος ο πιστός του ακόλουθος Σάντσο Πάντσα. Παίζουν οι Άνταμ Ντράιβερ, Όλγκα Κιριλένκο και Τζόναθαν Πράις.\nΗ ινδική ταινία του Σουμπασίς Μπουτιανί «Hotel Salvation» (2016) προβάλλεται στις 24 Ιουνίου. Ένας ηλικιωμένος αποφασίζει ξαφνικά να εγκαταλείψει το σπίτι του και να ταξιδέψει μαζί με το γιο του στο μυθικό Βαρανάσι προκειμένου να αφήσει στην ιερή αυτή πόλη την τελευταία του πνοή.\nΗ πρόσφατη ταινία του Γκας Βαν Σαντ «Μην ανησυχείς, δεν θα φτάσει μακριά με τα πόδια» (Don’t Worry he won’t Get Far on Foot- 2018) προβάλλεται στις 31 Ιουλίου. Ο Τζον Κάλαχαν έχει έφεση στο μαύρο χιούμορ και …τον αλκοολισμό. Μετά από ένα ατύχημα θα μείνει καθηλωμένος σε αναπηρικό καροτσάκι. Στο ταξίδι της επιστροφής από τον απόλυτο πάτο, ο Κάλαχαν βρίσκει την ομορφιά στον παραλογισμό της ανθρώπινης ύπαρξης μέσα από την τέχνη. Παίζουν οι Χοακίν Φοίνιξ, Τζόνα Χιλ, Ρούνεϊ Μάρα.\nΣτις 17 Αυγούστου σειρά παίρνει η κωμική περιπέτεια του Ισλανδού Μπένεντικτ Έρλινγκσον «Woman at War» (2018), του τιμήθηκε με το Βραβείο LUX του Ευρωκοινοβουλίου, με τους Χαλντόρα Γκεϊρχασντότιρ, Γιόχαν Σίγκουρντσον, Γιορούντουρ Ράγκναρσον. Η οικο-ακτιβίστρια Χάλα, πίσω από την «κανονική» της ζωή ως διευθύντριας χορωδίας, κηρύττει πόλεμο σε μία τοπική βιομηχανία αλουμινίου, για να εμποδίσει την καταστροφή του περιβάλλοντος στη χώρα της. Ρισκάρει τα πάντα για να προστατέψει τα ορεινά μέρη της Ισλανδίας, αλλά η κατάσταση ανατρέπεται όταν δέχεται την απρόσμενη άφιξη ενός ορφανού στη ζωή της.\nΤο αμερικανικό ντοκιμαντέρ «Rumble: The Indians Who Rocked the World» (2017) των Κάθριν Μπέινμπριτζ και Αλφόνσο Μαγιοράνα προβάλλεται στις 21 Αυγούστου. Εξετάζει το ρόλο των Ινδιάνων στη σύγχρονη μουσική ιστορία και πως συνέβαλαν στη μουσική σκηνή με τραγούδια που όλοι αγαπήσαμε.\nΣτις 28 Αυγούστου σειρά παίρνει το ιαπωνικό «Shoplifters» (2018) του Χιροκάζου Κορίντα. Μια οικογένεια που επιβιώνει με εποχικές δουλειές και μικροκλοπές καταστημάτων στο Τόκιο αναλαμβάνει τη φροντίδα ενός μικρού κοριτσιού. Η σύλληψη του μεγαλύτερου τους γιου θα φέρει στην επιφάνεια κρυμμένα μυστικά που θα διασαλεύσουν τις σχέσεις τους.\nΤον Σεπτέμβριο, οι θερινές προβολές περιλαμβάνουν αφιέρωμα στον Φεντερίκο Φελίνι με τις ταινίες «8½» (1963) στις 4 Σεπτεμβρίου και «La Dolce Vita» (1960) στις 11 Σεπτεμβρίου, με την οποία πέφτει και η αυλαία του προγράμματος προβολών.\nΓενική Είσοδος | Tickets: €5 /€3 (μέλη | members)


History Of Macedonia – Ο Μέγας Αλέξανδρος στην…υποδοχή του Αρχαιολογικού Μουσείου Πέλλας\nin Greece, History, Macedonian Culture, Macedonian news, Thessalonike & Other Macedonian Cities / by Stern / on September 6, 2019 at 9:03 pm /\nΜεγάλη εκδήλωση για τα 10 χρόνια λειτουργίας του Αρχαιολογικού Μουσείου Πέλλας, παρουσία της υπουργού Πολιτισμού, Λίνας Μενδώνη. Μιλάει στο ethnos.gr, η προϊσταμένη της ΕΦΑ Πέλλας, Μπετίνα Τσιγαρίδα\nΜιλώντας στο ethnos.gr, με αφορμή την εκδήλωση για τον εορτασμό των 10 χρόνων λειτουργίας του Αρχαιολογικού Μουσείου Πέλλας, η προϊσταμένη της Εφορείας Αρχαιοτήτων, Μπετίνα Τσιγαρίδα, ανέφερε ότι το κτίριο Ι αν και δεν είναι το μεγαλύτερο, είναι το πιο επίσημο. Είχε έναν μεγάλο ανδρώνα στον οποίο ο βασιλιάς Φίλιππος Β΄ δεχόταν τις πρεσβείες και τους υψηλούς προσκεκλημένους του, πιθανόν δίκαζε και είχε το ρόλο αρχιερέα, καθώς υπήρχαν και χώροι λατρείας.\nΟι ανακοινώσεις της κ. Τσιγαρίδα για την πορεία των εργασιών στο ανάκτορο θα γίνουν κατά την εκδήλωση, την οποία διοργανώνουν η ΕΦΑ Πέλλας και ο Σύνδεσμος Φίλων του Αρχαιολογικού Μουσείου Πέλλας, παρουσία της υπουργού Πολιτισμού, Λίνας Μενδώνη.\nΤο Αρχαιολογικό Μουσείο Πέλλας, αποτελεί ένα…στολίδι για την περιοχή, παρότι τον τελευταίο χρόνο ταλαιπώρησε αρκετά τους επισκέπτες του. Το σύστημα ψύξης χάλασε πέρσι το καλοκαίρι και το πρόβλημα λύθηκε μόλις προχθές, όπως έκανε γνωστό η κ. Μενδώνη. Η ζημιά ήταν της τάξης των 160.000€ και για έναν ολόκληρο χρόνο οι εργαζόμενοι σε αυτό και οι χιλιάδες επισκέπτες-Έλληνες και ξένοι – υπέστησαν μια απίστευτη ταλαιπωρία. «Παρά το σοβαρό αυτό πρόβλημα, οι επισκέπτες φέτος ήταν αυξημένοι συγκριτικά με πέρσι, ενώ συνολικά σε αυτά τα δέκα χρόνια λειτουργίας του υποδέχτηκε πάνω από 500.000 άτομα», δηλώνει η κ. Τσιγαρίδα, προσθέτοντας ότι Ρώσοι, Γάλλοι, Ιταλοί και τουρίστες από τις Βαλκανικές χώρες, περνούν από εκεί είτε μεμονωμένα, είτε με γκρουπ.\nΗ… κατάρα του Μουσείου\nΞεχωρίζει επίσης μια ερυθρόμορφη αττική υδρία, που χρησιμοποιήθηκε ως τεφροδόχο αγγείο στο νεκροταφείο της περιοχής της Αγοράς και προέρχεται από την Αττική.\nΑποτελεί έργο του εργαστηρίου του ζωγράφου του Προνόμου του τέλους του 5ου π.Χ. και αρχών του 4ου π.Χ. αιώνα, καθώς και τα σιδερένια όπλα, μαζί και το χάλκινο κράνος, αλλά και τα πλούσια κοσμήματα ανδρικής ταφής των αρχαϊκών χρόνων (550-540π.Χ.) από το δυτικό νεκροταφείο του Αρχοντικού, ενός γειτονικού στην Πέλλα αρχαίου οικισμού.\nTags: Πελλα, Αρχαιολογικο Μουσειο Πελλας


Ενισχύθηκε η Σπίθα – stoplekto.gr\nΕνισχυμένη θα παραταχθεί η Σπίθα Νικαίας στο φετινό πρωτάθλημα.\nΗ ομάδα πραγματοποίησε αρκετές μεταγραφές που θα την βοηθήσουν στη νέα της προσπάθεια .\nΑποκτήθηκαν : Ο 25χρονος αμυντικός Γιώργος Ρακιτζής που αγωνιζόταν τελευταία στην ΑΕ Χατζηκυριακείου και παλαιότερα στον ΑΟ Ζέας, Αρμενική, Παννεαπολικό , ΑΕ Νίκαια.\nΟ 18χρονος αμυντικός Δημήτρης Μέξης από τον Αετό Κορυδαλλού, ο 23χρονος μέσος Θεμιστοκλής Κλάδης από τον Φοίνικα Καλλιθέας, οι 18χρονοι μέσοι Στράτος Μακρής, Σωτήρης Λαμπράκης, Γιάννης Κοτζαμιχάλογλου, Ευθύμης Σιγάλας από τον Ήφαιστο , ο 21χρονος μέσος Γιάννης Σαμονάκης από τα Χανιά, ο 19χρονος τερματοφύλακας Γιάννης Κομπορόζος από τον Πανκεφαλληνιακό και ο 23χρονος μεσοεπιθετικός Γιάννης Αλεξόπουλος από τον ΑΟ Χαϊδαρίου.\nΠροπονητής παραμένει και φέτος ο Κώστας Κοσμάς η δουλειά του οποίου την χρονιά που πέρασε ικανοποίησε τους υπευθύνους .\nΣχετικα ΑρθραΒ' ΕΠΣΠΣπίθα


Ευρωβουλή: Σώστε τις μέλισσες! - trikalaIN\nΠρωτοβουλία για την προστασία των επικονιαστών αναλαμβάνει η ΕΕ. Προτεραιότητα, αλλά και «αγκάθι» της νέας στρατηγικής είναι η μείωση των φυτοφαρμάκων στις συμβατικές καλλιέργειες\nΕίναι μία από τις αθέατες πλευρές της φύσης, που οι άνθρωποι της πόλης θεωρούν ασήμαντες ή και γραφικές, αλλά είναι ζωτικής σημασίας για την επιβίωσή μας: στην Ευρώπη μειώνεται συνεχώς ο αριθμός των αποκαλούμενων «επικονιαστών». Πρόκειται για μέλισσες, πεταλούδες και ορισμένα είδη σκαθαριών. Ιδιαίτερα οι μέλισσες, που αριθμούν σχεδόν 2.000 είδη, είναι απαραίτητες για να καρποφορήσουν ανθοφόρα φυτά, αλλά κινδυνεύουν από τις αλλαγές στις κλιματικές συνθήκες και τις υπερεντατικές καλλιέργειες. Όπως εξηγεί η ευρωβουλευτής της Ν.Δ. Μαρία Σπυράκη «οι αιτίες είναι τα φυτοφάρμακα, η πυκνότητα των γεωργικών εκμεταλλεύσεων, οι αλλαγές στη θερμοκρασία, η κλιματική αλλαγή. Η προστασία των επικονιαστών μπορεί να γίνει με μείωση των φυτοφαρμάκων, αφού προηγηθεί μία μελέτη επιπτώσεων από την πλευρά της Κομισιόν, η οποία είναι απαραίτητη. Γιατί η αρνητική επιρροή των φυτοαφαμάκων στους επικονιαστές δεν έχει να κάνει μόνο με την ποσότητα, έχει να κάνει και με τα συστατικά τους».\nΠαρί Σεν Ζερμέν: Νέο «επεισόδιο» με Εμπαπέ και Νέιμαρ\nΣαλάτα ζυμαρικών με κοτόπουλο


Σύγχρονη Χειρουργική του Φακού\nΗ σύγχρονη – διαθλαστική? - χειρουργική του φακού.\nΤμήμα Προσθίων Μορίων\nΒ’ Οφθαλμολογική Κλινική Α.Π.Θ. Νοσοκομείο Παπαγεωργίου\nΗ σύγχρονη χειρουργική του φακού, που ακόμα δεν είναι απαραίτητα και η διαθλαστική χειρουργική του φακού, καλείται να αντιμετωπίσει δύο βασικά προβλήματα. Πρώτον την ελαχιστοποίηση των διεγχειρητικών επιπλοκών και δεύτερον την ελαχιστοποιήση του προκαλούμενου μετεγχειρητικού αστιγματισμού.\nΠοιές όμως είναι οι διεγχειρητικές αλλά και οι μετεγχειρητικές επιπλοκές? Πρώτη σε συχνότητα αλλά και σπουδαιότητα είναι η ρήξη του οπίσθιου περιφακίου με ταυτόχρονη ή μη έξοδο υαλοειδούς. Ακολουθεί σε σπουδαιότητα η απώλεια των ενδοθηλιακών κυττάρων. Η εν λόγω επιπλοκή είναι μια επιπλοκή που δεν εμφανίζεται διεγχειρητικά αλλά στο απώτερο μέλλον και οφείλεται στη χρήση – κατάχρηση – των υπερήχων. Δεν πρέπει να ξεχνούμε εδώ ότι χρήση υπερήχων για ένα λεπτό σημαίνει απώλεια μετεγχειρητικά ενδοθηλιακών κυττάρων κατά 10%, ενώ χρήση υπερήχων για 3 λεπτά σημαίνει απώλεια ενδοθηλιακών κυττάρων κατά 30% και για 6 λεπτά κατά 60%(1,2). Αξιοσημείωτο εδώ είναι ότι η επιπλοκή αυτή γίνεται αντιληπτή μεγάλο χρονικό διάστημα μετά τη χειρουργική επέμβαση. Σίγουρα λοιπόν η σωστή, η λελογισμένη, αλλά κυρίως η όσο το δυνατόν λιγότερη χρήση υπερήχων είναι απαραίτητη για τη μετάβαση από την απλή χειρουργική του φακού στην διαθλαστική χειρουργική του φακού.\nΟ προκαλούμενος μετεγχειρητικός αστιγματισμός είναι από τα ουσιωδέστερα προβλήματα στη μετεγχειρητική πορεία των ασθενών που θα χρησιμοποιήσουν τη χειρουργική του φακού σαν διαθλαστική και γιατί όχι και για διόρθωση της πρεσβυωπίας τους. Τομές μεγαλύτερες των 3.2 χιλιοστών, στις οποίες έγινε ένθεση τέτοιου ενδοφακού που δεν προκλήθηκε κακοποίησή τους προκαλούν αστιγματισμό μεγαλύτερο της 1.25 διοπτρίας στον χειρουργικό άξονα που χειρουργήθηκαν. Τομές 2.75 χιλιοστών προκαλούν μετεγχειρητικό αστιγματισμό από 0.50 έως 1.00 διοπτρίες, ενώ τομές μικρότερες των 2.5 χιλιοστών προκαλούν αστιγματισμό μικρότερο της 0.50 διοπτρίας (3,4,5).\nΤελευταίος αλλά εξ ίσου σπουδαίος παράγοντας στη σύγχρονη χειρουργική του φακού είναι η δυνατότητα εισόδου ενδοφακών από τομές μικρότερες των 2.00 χιλιοστών. Ποιοι ενδοφακοί υπάρχουν σήμερα στην αγορά που θα μπορούσαν να αντιμετωπίσουν τις προκλήσεις που φέρνουν οι καινούργιες μέθοδοι φακοθρυψίας?\nΑς δούμε λοιπόν όλες τις σύγχρονες αυτές τεχνικές αλλά κυρίως τεχνολογικές εξελίξεις που σαν σκοπό έχουν την τέλεια χειρουργική πράξη με ελαχιστοποιήση των διεγχειρητικών αλλά και μετεγχειρητικών επιπλοκών την ελαχιστοποίηση του αστιγματισμού αλλά και την πιθανότητα αντιμετώπισης της πρεσβυωπίας.\nΠρώτο βήμα αποτέλεσε η εμφάνιση της χειρουργικής του καταρράκτη από μικρή τομή ( Micro Incision Cataract Surgery - MICS), μιας τεχνικής που έκανε την εμφάνιση της στις αρχές της δεκαετίας και εμφανίζεται και με διάφορα άλλα ονόματα όπως cool phaco και sleevless phaco.\nΣτην τεχνική αυτή γίνεται αμφίχειρη αφαίρεση του φακού μέσω δύο πλαϊνών εισόδων από τις οποίες η μία είσοδος χρησιμοποιείται για την ένθεση του στυλεού πλύσης, ενώ από την δεύτερη είσοδο γίνεται η είσοδος του στυλεού φακοθρυψίας χωρίς όμως το προστατευτικό επικάλυμμα (sleevless phaco) και για τον λόγο αυτόν είναι δυνατή η είσοδος του από τομή 1.4 χιλιοστών (εικόνες 1 και 2). Βασική ανάγκη για να ολοκληρωθεί ατραυματικά –αλλά κυρίως χωρίς τη δημιουργία εγκαύματος – η τεχνική αυτή ήταν η μη υπερθέρμανση του στυλεού δεδομένου ότι δεν υπάρχει το σύστημα ψύξης του στυλεού. Η δυνατότητα δόθηκε με την ανάπτυξη της κατά ώσεις φακοθρυψίας και με τεχνολογία που επέτρεπε την απευθείας από τον χρήστη ρύθμιση του λογισμικού έτσι ώστε ανάλογα με την σκληρότητα του φακού να υπάρχει δυνατότητα ρύθμισης του on – off time, δηλαδή του χρόνου κατά τον οποίον παραγόταν ενέργεια προς τον χρόνο μη παραγωγής ενέργειας χρόνος απαραίτητος για την ψύξη του στυλεού (6,7,8).\nΤο βασικό πλεονεκτήματα της τεχνικής αυτής είναι η ιδιαίτερα μικρή τομή μέσω της οποίας γίνεται η φακοθρυψία (τομή 1.4 χιλιοστών) και κατά συνέπεια ο ελάχιστα δημιουργούμενος μετεγχειρητικός αστιγματισμός.\nΣτα μειονεκτήματα της μεθόδου κατ’ αρχήν η δημιουργία τοπικού εγκαύματος η οποία όμως με την κατά ώσεις φακοθρυψία σε ένα μεγάλο τουλάχιστον ποσοστό αποφεύγεται, η ανάγκη χρησιμοποίησης ιδιαίτερων εργαλείων (irrigating chopper), η ανάγκη εκμάθησης μιας νέας τεχνικής που δεν χρησιμοποιεί βασική πύλη εισόδου αλλά όλη η χειρουργική τελειώνει από τις πλαϊνές εισόδους, η αδυναμία εισόδου ακόμα και των ιδιαίτερα λεπτών ενδοφακών από τομές τόσο μικρές (1.4 χιλιοστά). Η δημιουργία του κατάλληλου λογισμικού από τα μηχανήματα έχει ήδη επιτευχθεί και έτσι το μειονέκτημα αυτό έχει πάψει πλέον να υφίσταται, όλα τα σύγχρονα μηχανήματα έχουν αυτή τη στιγμή την δυνατότητα να χρησιμοποιήσουν την τεχνολογία αυτή για τη φακοθρυψία. Ένα άλλο μειονέκτημα είναι ότι ο στυλεός εισέρχεται από τομή 1.4 χιλιοστών ενώ ο ίδιος έχει διάμετρο 0.9 και έτσι αφήνει κενό από το οποίο έχουμε συνεχή διαρροή και κατά συνέπεια απώλεια σταθερότητας προσθίου θαλάμου. Το πρόβλημα αυτό αντιμετωπίζεται πλέον με τα σύγχρονα συστήματα διατήρησης θαλάμου. Τελευταίο μειονέκτημα της μεθόδου αποτελεί η αδυναμία αντιμετώπισης πυρήνων ιδιαίτερα σκληρών κάτι όμως που στο μέλλον δεν θα αποτελεί πρόβλημα δεδομένου ότι οι ασθενείς θα προσέχονται νωρίτερα για την αφαίρεση του καταρράκτη τους.\nΗ δεύτερη στη σειρά εμφανισθείσα μέθοδος αντιμετώπισης του καταρρακτικού φακού με μηδενική έως ελάχιστη κατανάλωση ενέργειας – και έτσι απόλυτα φιλικής προς το ενδοθήλιο – ήταν η φακοθρυψία με την τεχνική Aqualase. Με την τεχνική αυτή και μέσω ενός ειδικού στυλεού που εκσφενδονίζει εντός του στυλεού, σαν γκιλοτίνα, ζεστό νερό το οποίο με τη σειρά του διαλύει τα κομμάτια του πυρήνα που έχουν ήδη βρεθεί μέσα στο ρύγχος του. Το ρύγχος του στυλεού αυτού είναι κατασκευασμένο από πολυακρυλικό υλικό και η κοπτική του δυνατότητα – και κατά συνέπεια η πιθανότητα ρήξης οπίσθιου περιφακίου – είναι μηδαμινή (εικόνες 3 και 4). Άρα ένας ιδιαίτερος στυλεός που δεν τραυματίζει το περιφάκιο εύκολα αλλά και δεν έχει την δυνατότητα να κόψει από μόνος του κομμάτια του πυρήνα (εικόνα 5)(9,10,11).\nΠλεονεκτήματα της μεθόδου όπως προαναφέραμε η μη χρησιμοποίηση υπερήχων και συνεπώς η ελάχιστη απώλεια ενδοθηλιακών κυττάρων, η μικρή πιθανότητα ρήξης οπισθίου περιφακίου δεδομένου ότι και η απευθείας επαφή του στυλεού με το περιφάκιο δεν προκαλεί ρήξη του.\nΜειονεκτήματα αποτελούν η αδυναμία αντιμετώπισης πυρήνων ιδιαίτερα σκληρών, η μετατροπή της τεχνικής δεδομένης της ανάγκης ανάπτυξης νέας τεχνικής γιατί η φακοθρυψία δεν γίνεται μπροστά από τον στυλεό αλλά εντός του στυλεού. Επίσης ως μειονέκτημα της τεχνικής εμφανίζεται και η τομή η οποία με τα μέχρι στιγμής δεδομένα πρέπει να είναι τομή 2.7 χιλιοστών. Τέλος στις ιδιαιτερότητες της τεχνικής είναι η ανάπτυξη της τεχνικής μόνο από την εταιρεία Alcon και το μηχάνημά της Infiniti.\nΗ τρίτη και τελευταία χρονικά εμφανισθείσα μέθοδος είναι η ομοαξονική χεειρουργική του καταρράκτη από μικρή τομή (MicroCoaxialCataractSurgery, MCCS,). Πρόκειται για την κλασσική φακοθρυψία η οποία όμως γίνεται από τομή μικρότερη των 2.75 χιλιοστών και μετά από μια σταδιακή πορεία από τομές 2.4, 2.2 καταλήγει σε τομή 1.8 χιλιοστών(13,14). Το βασικό στη συγκεκριμένη τεχνολογική εξέλιξη είναι η λέπτυνση των ρυγχών αλλά και των επικαλυμμάτων (sleeves) τους. Η χειρουργική τεχνική παραμένει ακριβώς η ίδια όπως και σε τομές μεγαλύτερες αλλά ουσιαστική είναι η συμβολή της νέας τεχνολογίας. Βασικά πλεονεκτήματα της μεθόδου αυτής αποτελούν η ίδια τεχνική που επιτρέπει την άμεση δυνατότητα της χρησιμοποίησής της χωρίς την περίοδο εκμάθησης της, η χρησιμοποίηση του ιδίου μηχανήματος που προϋπάρχει αρκεί η εταιρεία να έχει κάνει τις ανάλογες τεχνολογικές ανανεώσεις και να υποστηρίζει την καινούργια τεχνολογία (ήδη 3 μεγάλες εταιρείες υποστηρίζουν τη συγκεκριμένη ομοαξονική τεχνολογία). Τέλος πλεονέκτημα αποτελεί η ένθεση συμβατικών ενδοφακών από τομή μικρή με ένθεση μέσω ειδικών προωθητήρων (Royal, ASICO).\nΣτα μειονεκτήματα της τεχνικής αποτελεί η κλασσική χρησιμοποίηση των υπερήχων άρα το ποσοστό των διεγχειρητικών επιπλοκών (ρήξη οπίσθιου περιφακίου, απώλεια ενδοθηλιακών κυττάρων) παραμένει το ίδιο και δεν έχει τάση μείωσης. Μειονέκτημα παραμένει ακόμα η δυσκολία ένθεσης των ενδοφακών από τομή μικρότερη των 2.2 χιλιοστών όπου το τελικό βήμα έκπτυξης του ενδοφακού γίνεται με γρήγορη έως απότομη εκτίναξη του μέσω της τομής και υπάρχει η πιθανότητα παραμονής του μέσα στην τομή.\nΟ πίνακας 1 αναφέρεται στα πλεονεκτήματα αλλά και τα μειονεκτήματα της κάθε τεχνικής. Το ποια από τις 3 μεθόδους θα εφαρμόσει ο κάθε χειρουργός εξαρτάται από πολλούς παράγοντες αλλά κυριότεροι οπωσδήποτε είναι η προηγούμενη εμπειρία κάθε χειρουργού και ποια από τις μεθόδους μπορεί να χειρισθεί καλύτερα, αλλά και τι είδους μηχάνημα έχει στη διάθεσή του και ποιες δυνατότητες του παρέχει.\nΗ σύγχρονη χειρουργική του καταρράκτη έχει κάνει τα τελευταία πέντε χρόνια σαφή βήματα προς την κατεύθυνση της αντικατάστασης του φακού με τέτοιους ενδοφακούς, μέσα από τέτοιες τομές και με τέτοια τεχνολογικά προηγμένα μέσα που η πρόβλεψη ότι η μελλοντική χειρουργική του καταρράκτη θα είναι η διαθλαστική αφαίρεση του φακού μοιάζει να είναι ιδιαίτερα κοντά. Η τεχνολογία έχει επιτελέσει το καθήκον της και σε συνδυασμό με την καθιέρωση της απόλυτα σωστής βιομετρίας (IOL Master, και /ή βιομετρία βύθισης) το ζητούμενο για το άμεσο μέλλον, με σκοπό την καθιέρωση της διαθλαστικής χειρουργικής του φακού, αποτελεί η ελαχιστοποίηση της διεγχειρητικής επιπλοκής και κατ’ επέκταση η προσπάθεια μηδενισμού του ανθρώπινου λάθους. Και αυτό γιατί προς το παρόν, και ιδιαίτερα στον ελληνικό χώρο, ο πραγματικός αριθμός των επιπλοκών είναι μεγαλύτερος των αντίστοιχων διεθνών μελετών, πράγμα που δυστυχώς δεν γίνεται αντιληπτό γιατί η επιπλοκή αφ’ ενός μεν δεν αντιμετωπίζεται συνήθως από τον ίδιο γιατρό και αφ’ ετέρου συχνά αντιμετωπίζεται σε χρονικό σημείο πολύ μεταγενέστερο της εγχειρητικής πράξης. Οι καταγραφές που υπάρχουν είναι ελάχιστες και οι βάσεις δεδομένων ανύπαρκτες. Έτσι η εφαρμογή μιας τέτοιας χειρουργικής – ακόμα και αν η εφαρμογή της ήταν σήμερα εφικτή – είναι τουλάχιστον ηθικά ανέφικτη.\nΒήματα που πρέπει να γίνουν είναι η σωστή εκμάθηση της φακοθρυψίας και των σύγχρονων τεχνολογικών μεθόδων, αλλά κυριότερα η πιστοποίηση της άρτιας εφαρμογής όλων των μοντέρνων διεγχειρητικών δυνατοτήτων. Ιδιαίτερα η αυτογνωσία του χειρουργού που θέλει να αντιμετωπίζει τον συνάνθρωπο του σαν γιατρός με την ιπποκρατική έννοια του όρου είναι κάτι που πρέπει να διδάσκεται με ιδιαίτερη έμφαση σε όλους τους νεότερους συναδέλφους που εμβαθύνουν στην τέχνη της χειρουργικής.\nΠίνακας 1. Συνοπτικός συγκριτικός πίνακας πλεονεκτημάτων και μειονεκτημάτων των τριών σύγχρονων τεχνικών φακοθρυψίας.\nΑπαιτούμενη περίοδος εκμάθησης\nΑντιμετώπιση σκληρών πυρήνων\nΠιθανότητα ρήξης περιφακίου\nΑνάγκη εξειδικευμένου μηχανήματος\nΧρησιμοποίηση ιδιαίτερων εργαλείων\nToday: 25-05-2020, 11:07


eshop Dirty Noise - Tool\neshop Dirty Noise\nΤο Dirty Noise eshop αποτελεί ένα ηλεκτρονικό κατάστημα δίσκων βινυλίου και cd. Σχεδιάστηκε και υλοποιήθηκε με σύγχρονο, απλό και εύχρηστο design και λειτουργικότητα με στόχο την βέλτιστη εμπειρία του χρήστη.\nΗ πρόσβαση στα προϊόντα-δίσκους είναι εφικτή με πολλαπλούς τρόπους: αναζήτηση με προτάσεις αυτόματης συμπλήρωσης (Autocomplete Suggestions), εφαρμογή φίλτρων όπως καλλιτέχνης, είδος, δισκογραφική εταιρεία, format. Για κάθε δίσκο ο επισκέπτης έχει στη διάθεσή του μια σειρά από πληροφορίες, φωτογραφίες καθώς και δυνατότητα προσθήκης στο καλάθι για αγορά.\nΕπιπλέον, ο επισκέπτης έχει στη διάθεσή του όλους τους τρόπους πληρωμής, με πιστωτική κάρτα με σύνδεση με τράπεζα, PayPal κ.α., Για την αποστολή των προϊόντων με courier υπολογίζεται το κόστος με βάση τη χώρα και το βάρος της παραγγελίας.\nΗ πλοήγηση στο eshop μπορεί να πραγματοποιηθεί από οποιαδήποτε συσκευή.


Αρχική»ΚΑΤΟΙΚΟΙ»18/8/2018, Συνάντηση για το στρατηγικό σχεδιασμό και την ανάπτυξη του Δήμου Χανίων μεταξύ Δημάρχου Χανίων κ. Τ. Βάμβουκα και Υπ. Οικονομίας κ. Γ. Σταθάκη\nΤο όραμα της Δημοτικής Αρχής Χανίων μέσω ενός ολοκληρωμένου στρατηγικού σχεδιασμού που έχει ήδη καταρτισθεί, παρουσίασε σήμερα ο Δήμαρχος Χανίων κ. Τάσος Βάμβουκας στον Υπουργό Οικονομίας, Ανάπτυξης και Τουρισμού κ. Γεώργιο Σταθάκη κατά τη συνάντηση που πραγματοποιήθηκε στο γραφείου του Δημάρχου Χανίων.\nΟ κ. Σταθάκης άκουσε με ενδιαφέρον την πρόταση του Δημάρχου Χανίων και υπήρξε θετικός στο να συνδράμει για την προώθηση του αναπτυξιακού οράματος του Δήμου Χανίων.\nΣτην πρώτη προτεραιότητα βρίσκεται η χρηματοδότηση για την ανέγερση 10 σχολικών μονάδων στο Δήμο Χανίων μέσω Σ.Δ.Ι.Τ (Συμπράξεις Δημοσίου και Ιδιωτικού Τομέα) προκειμένου να επιλυθούν οριστικά τα μεγάλα χρόνια προβλήματα σχολικής στέγης στο Δήμο μας.\nΗ μέθοδος αυτή προτείνεται, καθώς εξασφαλίζει ταχύτητα, καλή κατασκευή και μακροχρόνια συντήρηση των κτιριακών υποδομών, όπως έχει άλλωστε αποδειχτεί σε άλλες περιοχές όπου έχει εφαρμοστεί με επιτυχία.\nΠαράλληλα αμφότεροι συμφώνησαν ότι είναι επείγουσα η επέκταση του Χ.Υ.Τ.Υ. Χανίων (κύτταρο ΔΕΔΙΣΑ) με τον Υπουργό να δηλώνει ότι θα μεριμνήσει για την χρηματοδότηση, την επίσπευση της διαδικασίας των απαλλοτριώσεων, αλλά και όλων των απαιτούμενων διαδικασιών για την όσο το συντομότερο δυνατόν εκτέλεση του έργου.\nΤης χρηματοδότησης του έργου «Δρόμος σύνδεσης περιαστικών Δημοτικών Ενοτήτων της πόλεως Χανίων», μήκους 4,9 χλμ., συνολικού προϋπολογισμού περίπου13.5 εκ. ευρώ, ο οποίος θα αποσυμφορήσει σημαντικά το υφιστάμενο οδικό δίκτυο της ευρύτερης περιοχής της πόλης των Χανίων.\nΤο έργο «Σύνδεση κόμβου Μουρνιών του Β.Ο.Α.Κ. με την πόλη των Χανίων» το οποίο μετά από μεγάλη και συστηματική προσπάθεια εκ μέρους της Δημοτικής Αρχής και των υπηρεσιών του Δήμου και του ΟΑΚ εντάχθηκε πριν δύο μήνες στο νέο ΕΣΠΑ 2014-2020 και βρίσκεται πλέον στο τελικό στάδιο πριν την έναρξη υλοποίησης του.\n«Όπως μέχρι σήμερα η συμβολή του κ. Υπουργού ήταν σημαντική στο θέμα της Δημοτικής Αγοράς Χανίων και της εξασφάλισης των 5 εκ. ευρώ, του κόμβου Μουρνιών με τη συμβολή του για την ένταξη σε πρόγραμμα ΕΣΠΑ, έτσι και σήμερα ζητάμε τη συνδρομή του σε ορισμένα εξαιρετικά σημαντικά και αναπτυξιακά ζητήματα του Δήμου Χανίων. Ο σχεδιασμός μας θα αλλάξει ριζικά τον χάρτη της πόλης».\nΑπό την πλευρά του ο κ. Σταθάκης δήλωσε:\n«Είχαμε μια εκτενή ενημέρωση για όλα τα σχέδια του Δήμου τα οποία αφορούν ένα πολύ πλατύ φάσμα σχεδιασμών για την παλιά πόλη, για την σύνδεση και την ανάπλαση μεγάλων περιοχών στα πλαίσια της Βιώσιμης Αστικής Ανάπτυξης που προωθεί ο Δήμος. Ταυτόχρονα διερευνούμε όλα εκείνα τα μεγάλης προτεραιότητας έργα όπως είναι τα σχολικά κτίρια και άλλα τα οποία εν δυνάμει εντάσσονται και σε μια ευρύτερη χρηματοδότηση τύπου Γιούνκερ. Το άμεσης προτεραιότητας έργο είναι της Δ.Ε.ΔΙ.Σ.Α και ταυτόχρονα να δούμε με πιο συγκροτημένο τρόπο πως μπορούν να προχωρήσουν τα άλλα μεγάλης πνοής έργα του Δήμου».\nΣτη συνάντηση παρόντες ήταν οι αντιδήμαρχοι Οικονομικών, κ. Μιχάλης Βλαχάκης, Τεχνικών Υπηρεσιών, κ. Γιώργος Ξανθουδάκης, και οι συνεργάτες του Δημάρχου Χανίων κ. Κώστας Μπροκαλάκης και του Υπουργού κ. Ρόδης Λοχαϊτης.\nΑκολουθεί το Υπόμνημα, που παρέδωσε ο Δήμαρχος Χανίων στον Υπουργό Οικονομίας, Ανάπτυξης και Τουρισμού.\nΥπόμνημα Δημάρχου Χανίων


Και τώρα η πρώτη μας γεύση από τη νέα σεζόν 'Game of Thrones'\nΚαι τώρα η πρώτη μας γεύση από τη νέα σεζόν ‘Game of Thrones’\nΤσέκαρε σκισμένα λάβαρα των Σταρκ, των Λάνιστερ και των Ταργκάρυεν για να μπεις σε κλίμα.\nΔεν έχει καν σκηνές αλλά είναι εικόνες αρκετές για να μας εξιτάρουν και να μας ξαναβάλουν στο τριπάκι της προσμονής. Κάθε ένα από τα τρία μικρά teasers αφορά κι έναν από τους τρεις μεγαλύτερους οίκους στο σύμπαν της σειράς, τους Λάνιστερ, τους Σταρκ και, το καλύτερο όλων, τους Ταργκάρυεν. (Οι προσβολές που περνάνε σε αυτό το teaser είναι ο ορισμός του Ω ΤΙ ΣΟΥ ΕΙΠΕ.)\nΣκισμένα λάβαρα, μουντοί ουρανοί, και μια γενικότερη αίσθηση καταστροφικής μάχης που έχει αφήσει πίσω της διάλυση. Αχ, “Game of Thrones”, μας έχεις λείψει.\nΕίναι ταιριαστό ότι ακόμα τα πάντα βρίσκονται πίσω από ένα πέπλο μυστηρίου για την επερχόμενη 6η σεζόν, μιας και θα είναι η πρώτη που θα βγει προσπερνώντας τα βιβλία, κάνοντάς την μια κοινή εμπειρία ανακάλυψης για όλους τους θεατές. Ο Τζορτζ Μάρτιν αποκάλυψε πρόσφατα πως δεν θα προλάβει τα deadlines του και ουσιαστικά παραδέχτηκε πως πλέον τα βιβλία θα ακολουθούν τη σειρά.\nΑπόλαυσε λοιπόν τα καμμένα λάβαρα πάνω από το Γουέστερος-πεδίο της μάχης, όσο περιμένουμε για τις 24 Απριλίου και την πρεμιέρα της 6ης σεζόν.\nΘυμίζουμε πως το ΗΒΟ έχει ανανεώσει τη σειρά για άλλους δύο κύκλους, πιθανώς τελευταίους αλλά ποτέ δεν ξέρεις. Όπως και νά’χει, για μια ακόμα χρονιά (και κάθε άλλη χρονιά για όσο υπάρχει η σειρά), θα έχουμε τα παραδοσιακά μας αναλυτικά recaps στο ΟΝΕΜΑΝ, αμέσως μετά την προβολή στην Ελλάδα από τα κανάλια της Nova.


Η ‘Κατοικία της Απουσίας’ – H μονογραφία της ‘Un Coup’.\nColumbia University, GSAPP, Νέα Υόρκη, Εινωμένες Πολιτείες Αμερικής\nΕπιβλέπων καθηγητής/τες: LOT-EK\nΤο εργαστήριο σχεδιασμού ‘Μονογραφία’, ζητούσε τον σχεδιασμό της κατοικίας μας και της Μονογραφίας της ως έκφραση των περισσότερο επίμονων ιδεών μας. Παροτρυνθήκαμε να αναπτύξουμε μια μέδοδο πολλαπλών διαλόγων, δοκιμών σχεδιασμού και υλικών πειραματισμών αποφεύγοντας την σκέτη τριδιάστατη εικονοποίηση στον υπολογιστή. Η μέθοδος επέβαλε και την κατασκευή ενός βιβλίου. Το βιβλίο έπρεπε να είναι ισότιμο της κατοικίας.\nΗ ‘Κατοικία της Απουσίας’ – Η Μονογραφία ‘Un Coup’.\nΗ ιδέα της εργασίας είναι ότι η εντύπωση της απουσίας μπορεί να είναι ισχυρότερη από μια παρουσία.\nΗ απουσία δεν σχετίζεται με πράγματα που λείπουν. Σχετίζεται με την ασαφή ταυτότητα, χρήση ή νόημα ενός χώρου. ‘Ενας φαινομενικά άχρηστος χώρος είναι χώρος για μη πραγματοποιήσιμη κατανόηση και για γλυκόπικρη ελευθερία.\nΤο σπίτι κατασκευάστηκε σαν μια παγωμένη δράση και σαν ένα σταμάτημα σε ησυχία. Ένας όγκος με ταραγμένο περίγραμμα είναι πλησιέστερος στην λογική της φύσης και της ζωγραφικής, όπου η γεωμετρία δεν έχει αυστηρά περιγράμματα. Το φως και η θέα εισβάλουν στην κατοικία ακολουθώντας βουβό ρυθμό και διαταράσσοντας ταυτόχρονα την γεωμετρία. Η σιωπηλή μουσική του χώρου δομεί την απουσία και το σπίτι.\nΚόβωντας και στοιβάζοντας γυάλινες επιφάνειες διαμορφώνεται ολόκληρο το σπίτι- δωμάτια, σκάλες, τοίχοι και ανοίγματα.\n‘Ενα διφορούμενο υλικό μπορεί να είναι πιο αποκαλυπτικό. Η γυάλινη επιφάνεια και η τρίχα της λευκής πολικής αρκούδας είναι και οι δυο διαφανείς στο μήκος/επιφάνεια και σχεδόν αδιαφανείς στην τομή. Οι διαφανείς πλευρές του τελικού όγκου των στοιβαγμένων γυάλινων επιφανειών αποκαλύπτουν την δυσδιάστατη ταραχή του περιγράμματος όλου του εσωτερικού χώρου. Οι σχεδόν αδιαφανείς πλευρές αποκαλύπτουν τον τρισδιάστατο εγκλωβισμένο όγκο, καθώς και το ίχνος των κοψιμάτων του υλικού.\nΤο πάχος του διάφανου περιβλήματος φιλτράρει το φως και σβήνει τις σκιές. Μια άχρονη εντύπωση επικρατεί στο εσωτερικό.\nΤα μέσα που χρησιμοποιήθηκαν για την κατασκευή της κατοικίας και του βιβλίου είναι το γράψιμο, η φωτογράφιση, η μακέτα και ο σχεδιασμός.\nΗ Ελένη Παπαναστασίου σπούδασε στο Τμήμα Αρχιτεκτόνων Μηχανικών στο Εθνικό Μετσόβιο Πολυτεχνείο, Αθήνα (Δίπλωματούχος Αρχιτέκτων Μηχανικός 2006). Υπότροφος 2008-2010 με Fulbright Scholarship και Gerondelis Scholarship, έκανε μεταπτυχιακές σπουδές στο Graduate School of Architecture, Planning and Preservation του πανεπιστημίου Columbia University (Msc AAD, 2010), όπου βραβεύτηκε με το Lucille Smysel Lowenfish memorial Prize για το καλύτερο θέμα σχεδιαστικού εργαστηρίου τελευταίου εξαμήνου. Εκπαιδεύτηκε στην Φωτογραφία στο International Centre of Photography, NY (Situational Portraiture, ICP, 2010) και στην Ζωγραφική στο Cooper Union, NY (Watercolor and Abstraction, 2010). Εργάστηκε στο αρχιτεκτονικό γραφείο Κοκκίνου-Κούρκουλας και Συνεργάτες (2006-2011). Από το 2010, διατηρεί δικό της αρχιτεκτονικό γραφείο με έδρα την Αθήνα και ασχολείται με αρχιτεκτονικές αναθέσεις (6 μέχρι σήμερα) και με αρχιτεκτονικούς διαγωνισμούς. Υπήρξε καλεσμένη κριτής εργαστηρίων σχεδιασμού στο GSAPP Columbia University και στο Department of Architecture at the Pratt Institute of New York (2010). Κατά την περίοδο 2010-2012, συμμετείχε ως βοηθός στην διδασκαλία του Μεταπτυχιακού Αρχιτεκτονικού Προγράμματος στο Τμήμα Αρχιτεκτόνων Μηχανικών στο Πανεπιστήμιο Θεσσαλίας. Εκτός από την επαγγελματική δραστηριότητα, σήμερα είναι παράλληλα Υποψήφια Διδάκτωρ στο Τμήμα Αρχιτεκτόνων Μηχανικών στο Εθνικό Μετσόβιο Πολυτεχνείο (2010-σήμερα).\n'Un coup' δείγμα 1\nΚατασκευή εσωτερικού χώρου\nΚατασκευή σπιτιού και όψεων\n'Un coup' δείγμα 2\nΗ κατοικία με ανοιχτό τμήμα\nΘέα της κατοικίας από εσωτερικό χώρο


Stentoras.gr - 64dB για την εργασία, την επιχειρηματικότητα, την προσωπική ανάπτυξη και την κοινωνική αντίληψη - Nunc dimittis servum tuum\nΗ ανάγκη μάς έβγαλε στα περίπτερα και άλλες ανάγκες μας μαζεύουν. Είναι ιδιαίτερα πολύπλοκο να υπάρχεις, ειδικά αν είσαι εφημερίδα. Είναι και ιδιαίτερα ποροβόρο, σαν μαύρη τρύπα που ρουφά κάθε ίχνος ενέργειας από κάθε διαθέσιμη πηγή. Και όταν δεν είσαι συστημικός, η μόνη ενέργεια που διαθέτεις είναι αυτή που παράγεις. Στην περίπτωσή μας δυστυχώς δεν είναι αρκετή για να μας πάει μακριά. Μπήκαμε στον πειρασμό να γίνουμε κουρσάροι του εαυτού μας, αλλά και αυτό δεν μπορεί να πάει μακριά.\nΈχουμε λοιπόν την ανάγκη τώρα να τακτοποιήσουμε και τα του οίκου μας. Ξεχαστήκαμε με τις πρωτοβουλίες που αναλάβαμε και στοιβάχτηκε μπουγάδα που πρέπει να πλυθεί μαζεμένη και μάλιστα χωρίς πλυντήριο και μανταλάκια. Έχει και δύσκολους λεκέδες σε μεγάλη συχνότητα και ένταση. Θέματα που χρειάζονται μάζεμα, συμμάζεμα και μέριμνα. Αποκατάσταση της εταιρικής μας κανονικότητας και του κλίματος ασφάλειας και εμπιστοσύνης για να νιώσουμε όλοι μας καλά.\nΧρειάζεται να προλάβουμε και το μέλλον της δουλειάς που μας θρέφει και μας δίνει πόρους για αναδιανομή. Να σχεδιάσουμε νέες εφαρμογές και υπηρεσίες επικαιροποιημένες. Να αξίζουμε τη θέση που έχουμε στην αγορά και την προτίμηση των πελατών μας. Να γίνουμε ακόμα καλύτεροι στη ζεύξη προσφοράς και ζήτησης εργασίας και δεξιοτήτων. Να επενδύσουμε στο αύριο τη σοφία που αποκτήσαμε σήμερα για να γίνουμε πιο αποτελεσματικοί και πιο ανθρωποκεντρικοί από τον χθεσινό εαυτό μας.\nΚι άλλες δραστηριότητές μας άργησαν να ενηλικιωθούν και παλεύουν ακόμη για να βρεθούν σε επίπεδο αυτοχρηματοδοτούμενης βιωσιμότητας, αλλά η εφημερίδα δεν κουνήθηκε εμπορικά ούτε πόντο. Ίσως δεν την αγαπήσαμε εμείς αρκετά ή αφήσαμε να μας καθορίσει η εποχή μας, που επιβάλλει στα έντυπα να συμβιβάζονται ή να πεθαίνουν. Ίσως δεν είμαστε φτιαγμένοι από την εκδοτική και δημοσιογραφική στόφα που μπορεί να συνδυάζει ενημέρωση και εμπορικότητα, επικοινωνία και πωλήσεις.\nΕλπίζουμε ότι κανείς δεν θα φτωχύνει εξαιτίας της διακοπής μας. Με τους φίλους και τους συνεργάτες μας βρισκόμαστε τακτικά στα φεστιβάλ, τα συνέδρια και τα σεμινάρια. Σε όποιον λείψουν τα ψυχωφελή άρθρα μας κερνάμε ρακή με ντολμαδάκια και γραβιέρα. Όχι για τον μεζέ, ρε φίλε. Για τη συναναστροφή. Όποιος δεν «ψήνεται» για συναντήσεις μπορεί να αναζητήσει την ηλεκτρονική μας έκδοση. Τα παλικάρια στα ΚΑΠΗ μπορούν να μας καλέσουν να πούμε μερικές κουβέντες, έστω και καφενείου. Κι αυτές με ρακή.\nΤους υπόλοιπους, αναγνώστες του ενθέτου αγγελιών, τους ωφελούμενους από τη δωρεάν διανομή, προσπαθούμε να τους καταγράψουμε για να εξασφαλίσουμε ανεμπόδιστη πρόσβασή τους στις αγγελίες μας. Ελπίζω να μη χρειάζεται κανείς βοήθεια. Έτσι για να ελαφρύνω τη συνείδησή μου πως δεν εγκαταλείπουμε κάποιον στο πεδίο. Ίσως το ένθετο να επιβιώσει για λίγο ακόμη, αναζητώντας άλλο ξενιστή για να φτάνει στα περίπτερα. Αν συμβεί αυτό, μπορεί να δοκιμάσουμε τη μέθοδο «σε αναμονή» για όσους φίλους δεν μπορούν να αγοράσουν εφημερίδα.\nΟ «Στέντορας» θα ζει στο stentoras.gr με το ίδιο περιεχόμενο και –ελπίζω μέσα στο ερχόμενο έτος– θα δοκιμάσει την τύχη του σε διαδικτυακές εκπομπές και μεταδόσεις χρήσιμου οπτικοακουστικού υλικού για την εργασία, την επιχειρηματικότητα, την προσωπική ανάπτυξη και την κοινωνική αντίληψη. Αυτή τη φορά με κανονικά decibel ήχου. Ίσως και με λίγη εικόνα. Μέχρι τότε μπορούμε να τα λέμε στα μέσα κοινωνικής δικτύωσης ή από κοντά σε ευκαιρίες συναναστροφής. Επισήμως μάλλον θα αποχαιρετιστούμε στο ερχόμενο τεύχος.\nΣε ευχαριστώ που μας απελευθερώνεις από αυτή την υπηρεσία.


Νέα Jaguar XE: Πρεμιέρα στο Παρίσι - Το premium μεσαίο μοντέλο που θα βάλει με τους Γερμανούς (Σαλόνι Παρισιού 2014) - gocar.gr - GoForward\nΠρόκειται για το πιο σημαντικό μοντέλο της Jaguar στην πρόσφατη ιστορία της μετά την αλλαγή ιδιοκτησιακού καθεστώτος το 2008. Πρόκειται για τον αντικαταστάτη της X-Type και βασίζεται πάνω σε ένα ολοκαίνουριο πάτωμα. Η Jaguar XE έρχεται να ανταγωνιστεί το γερμανικό κατεστημένο στο πολυτελές κομμάτι της μεσαία κατηγορίας όπου η C Class, η 3άρα BMW και το A4 της Audi έχουν το πάνω χέρι στην Ευρωπαϊκή αγορά.\nΜε όπλο την όμορφη σχεδίαση και την κλασσική γραμμή Jaguar, η βρετανική εταιρεία φωτίζει το μέλλον της αξιοποιώντας τη πλούσια κληρονομιά της. Πρόκειται για πιο αεροδυναμικό σχήμα στην ιστορία της Jaguar με Cd: 0,26. Το αμάξωμα είναι κατασκευασμένο από αλουμίνιο σε ποσοστό 75% και από χάλυβα υψηλής αντοχής. Μάλιστα η XE είναι το πρώτο αυτοκίνητο παγκοσμίως που χρησιμοποιεί το αλουμίνιο (RC5754) που προέρχεται από ανακύκλωση.\nΟι αναλογίες της παραπέμπουν σε τυπικό μεσαίο sedan και η γραμμή της οροφής δίνει έναν πιο σπορτίβ χαρακτήρα που ταιριάζει με τη φιλοσοφία του μοντέλου. Χαρακτηριστικά στοιχεία η γρίλια του ψυγείου, τα νικελένια βράγχια πίσω από τα φτερά και το μυώδες καπό.\nΤο ταμπλό είναι αρκετά λιτό και στην κεντρική κονσόλα δεσπόζει η 8ιντση οθόνη των πολυμέσων. Βέβαια τη διαφορά την κάνουν τα αναβαθμισμένης ποιότητας υλικά κατασκευής και τα κάμποσα ηλεκτρονικά καλούδια, ώστε να ακολουθεί από κοντά τις εξελίξεις στα συστήματα ψυχαγωγίας αλλά και ασφάλειας. Από πλευράς χώρων τα 2.835mm του μεταξονίου υπόσχονται πλούσιους χώρους για τους επιβάτες στο πίσω κάθισμα το οποίο αναδιπλώνεται σε τρία μέρη.\nΗ γκάμα κινητήρων της Jaguar XE είναι αρκετά ολοκληρωμένη με κορυφαία από πλευράς επιδόσεων αυτή με τον 3λιτρο V6. Έχει απόδοση 340 ίππους, μέγιστη ροπή 450 Nm και συνδυάζεται με 8άρι αυτόματο. Για το 0-100km/h χρειάζεται 4,9 δευτ. και η τελική περιορίζεται στα 250 km/h. Τετρακύλινδροι δίλιτροι σε βενζίνη και diesel θα αποτελούν το βασικό κορμό των πωλήσεων. Ο δίλιτρος diesel θα διατίθεται σε δύο εκδοχές απόδοσης 163 και 180 ίππων, με τον ασθενέστερο να εκπέμπει μόλις 99gr/km CO2 έχοντας μέση κατανάλωση 3,7 lt/100km.\n380 @ 1,750-2,500rpm\nZF 8HP45 8-speed automatic,\nΚατανάλωση μικτός κύκλος (litres/100km)\n3.8 [man] / 3.9 [auto]\n1.474 [man] / 1.500 [auto]\n200 @ 5,500rpm\n280 @ 1,750-4,000rpm\nΔείτε όλα τα νέα μοντέλα της έκθεσης του Παρισιού 2014.\n25 Ιουλίου 2019 12:35\n18 Οκτωβρίου 2018 15:15


"Burn Out", της Μαρίας Παπαϊωάννου (Εκδόσεις Νίκας, 2020) - κριτική βιβλίου\nΣυντάχθηκε στις 19 Μαρτίου 2021 .\nΤης Χρυσάνθης Ιακώβου / Αναδημοσίευση απο το περιοδικό diastixo.gr\nΤο συγγραφικό ύφος της Μαρίας Παπαϊωάννου είναι ήδη γνωστό από τα προηγούμενα βιβλία της: της αρέσει να γράφει μικρές ιστορίες καθημερινών ανθρώπων, που ξεκινούν ομαλά για να εξελιχτούν εντελώς απρόσμενα και εντυπωσιακά. Αυτό περίπου κάνει κι εδώ, στην τρίτη της λογοτεχνική δουλειά, το "Burn Out", με μία όμως διαφορά: χτίζει ολόκληρο το βιβλίο γύρω από έναν θεματικό άξονα, που δεν είναι άλλος από το αποτεφρωτήριο της Ριτσώνας. Διατηρώντας την αγάπη της στη μικρή φόρμα, μας παραδίδει 17 διηγήματα, 17 ανεξάρτητες ιστορίες που σχετίζονται με το αποτεφρωτήριο -και κατ' επέκταση με τον θάνατο- με τον πλέον ευφάνταστο τρόπο.\nΗ Μαρία Παπαϊωάννου δε στερείται φαντασίας και παίζει με το θέμα της οδηγώντας τον αναγνώστη σε ένα αναπάντεχο ταξίδι - μακάβριο μεν, απολαυστικότατο δε. Ασφαλώς, με ένα τόσο δυνατό θέμα στα χέρια της δεν την ενδιαφέρει να περιοριστεί στα όρια της λογικής, έτσι αφήνει τις ιστορίες της ελεύθερες, καθώς παλεύουν να διατηρήσουν την ισορροπία τους ανάμεσα στο πραγματικό και το σουρεαλιστικό, το απόλυτα αναμενόμενο και το φανταστικό.\nΆλλα της διηγήματα τοποθετούνται εξαρχής στη σφαίρα της φαντασίας, ενώ άλλα ξεκινούν συμβατικά για να καταλήξουν σε ένα φινάλε εντελώς εξωπραγματικό. Τι τύχη μπορεί να έχουν ένας ανιματέρ ή ένας αναισθησιολόγος που δουλεύουν στο αποτεφρωτήριο; Πώς αντιδρά μια μάνα που χάνει το παιδί της; Είναι δυνατόν κάποιος να αποτεφρωθεί με τη θέλησή του; Τι γίνεται με την τέφρα των αγαπημένων μας προσώπων; Τελικά είναι καλύτερη η αποτέφρωση ή η ταφή; Η Μαρία Παπαϊωάννου γράφει για εγκλήματα, για δολοφόνους, για αιμομικτικούς εραστές, για ανθρώπους που έφυγαν από τη ζωή νωρίς και για ανθρώπους που έκαναν τα πάντα για να μην πεθάνουν, για ανθρώπους που αποχωρίστηκαν οριστικά τα αγαπημένα τους πρόσωπα, γράφει ακόμα και για τον ίδιο τον Θάνατο.\nΣτη συγγραφέα αρέσει να παίζει με τους ήρωές της. Αρχικά μας τους παρουσιάζει ως απλούς και εντελώς συνηθισμένους ανθρώπους, μέχρι που αυτοί κάποια στιγμή παρεκτρέπονται. Από εκείνο ακριβώς το σημείο τους αποδεσμεύει, τους αφήνει ανεξέλεγκτους να υποκύπτουν στα πάθη τους, να οδηγούνται από τα ένστικτά τους, να συναντούν την πιο αλλόκοτη πλευρά τους. Άλλοτε τους τιμωρεί για τα λάθη τους, άλλοτε τους αφήνει να συντριβούν από το βάρος της ατυχίας τους. Μερικούς τους συμπαθούμε, μερικούς τους συμπονούμε, με άλλους θυμώνουμε - η συγγραφέας πάντως τους αγκαλιάζει όλους με την ίδια αγάπη.\nΤο "Burn Out" είναι ένα αρκετά τολμηρό βιβλίο, που δε διστάζει να βουτήξει βαθιά στο σκοτάδι, που δε διστάζει να μιλήσει για θάνατο, για νεκρούς, για ανθρώπους που λειτουργούν έξω από τα όρια του νόμου ή της ηθικής. Ένα τόσο μακάβριο θέμα θα μπορούσε να βαρύνει το ύφος του βιβλίου, όμως η παιχνιδιάρικη γραφή της Μαρίας Παπαϊωάννου καταφέρνει να κρατήσει τις ισορροπίες ανάμεσα στο θλιβερό και το εύθυμο, το σοκαριστικό και το λυτρωτικό.\nΑυτό που κάνει το "Burn Out" να ξεχωρίζει δεν είναι μόνο το ότι πρόκειται για ένα βιβλίο αναμφίβολα πρωτότυπο και εντελώς αναπάντεχο, αλλά το ότι συνδυάζει ένα σκοτεινό θέμα με έναν ανάλαφρο τρόπο αφήγησης. Ίσως γι' αυτό είναι και τόσο απολαυστικό στην ανάγνωση. Το σίγουρο είναι ότι διαβάζοντάς το βιώνεις μια ολόκληρη γκάμα συναισθημάτων: αλλού ξαφνιάζεσαι, αλλού θλίβεσαι και αλλού μπαίνεις σε σκέψεις.


Τα δύο σενάρια για επιστροφή των δανειστών | Η ΚΑΘΗΜΕΡΙΝΗ\n23.01.2017 • 08:54 23.01.2017 • 08:54\nΒΡΥΞΕΛΛΕΣ – ΑΝΤΑΠΟΚΡΙΣΗ. Παρά τη χλιαρή επιβεβαίωση της Κριστίν Λαγκάρντ ότι το Διεθνές Νομισματικό Ταμείο (ΔΝΤ) θέλει να συμμετάσχει στο ελληνικό πρόγραμμα, στις Βρυξέλλες γνωρίζουν πολύ καλά πως η συμμετοχή του δεν θα είναι τόσο απλή και δεν θα γίνει εάν η ελληνική κυβέρνηση δεν δεχθεί να πάρει περαιτέρω μέτρα τώρα.\nΑυτή τη στιγμή, το Ταμείο δεν δέχεται να επιστρέψει στην Αθήνα για να διαπραγματευτεί την ολοκλήρωση της αξιολόγησης και τη συμμετοχή του σε νέο πρόγραμμα. Θέλει πρώτα να δει την ελληνική κυβέρνηση να νομοθετεί, αν όχι όλες, σίγουρα κάποιες από τις μεταρρυθμίσεις που θεωρεί αναγκαίες, όπως τη μείωση του αφορολογήτου ή τη μεταρρύθμιση του ασφαλιστικού. Και μετά θα αποφασίσει για το τι θα πράξει.\nΜε βάση τον σχεδιασμό που φαίνεται να υφίσταται, το πρώτο βήμα –αναφορικά πάντα με το ελληνικό ζήτημα– θα είναι οι επικεφαλής των θεσμών να συμφωνήσουν κατ’ αρχήν μεταξύ τους στα αιτήματα που θα θέσουν προς υλοποίηση από την Αθήνα. Αυτή τη στιγμή όλα δείχνουν πως η Ευρωπαϊκή Επιτροπή δεν συμφωνεί με νομοθέτηση περαιτέρω μέτρων εκ των προτέρων ως προαπαιτούμενο για την επιστροφή τους στη χώρα ώστε να διαπραγματευτούν με την ελληνική κυβέρνηση. Αυτό αναμένεται να γίνει στο Eurogroup, καθώς όλοι θα βρίσκονται στις Βρυξέλλες.\nΕυρωπαίοι αξιωματούχοι αναφέρονται σε δύο σενάρια τα οποία μπορεί να εξελιχθούν όσον αφορά το ελληνικό πρόγραμμα.\nΠρώτο σενάριο. Μετά το Eurogroup στις 26 Ιανουαρίου, οι θεσμοί συμφωνούν στα αιτήματα που θα ζητήσουν από την ελληνική κυβέρνηση και επιστρέφουν στην Αθήνα. Η κυβέρνηση δέχεται να νομοθετήσει κάποιο από τα μέτρα, και τότε –ακόμα και μέσα στον Φεβρουάριο– η αξιολόγηση μπορεί να ολοκληρωθεί. Αυτό είναι το πολύ θετικό σενάριο. Πηγές των Βρυξελλών έλεγαν ότι αν βρεθεί ο συμβιβασμός με το ΔΝΤ, τότε η αξιολόγηση θα κλείσει πολύ εύκολα.\nΔεύτερο σενάριο. Οι θεσμοί επιστρέφουν με αίτημα τη νομοθέτηση κάποιων από τα μέτρα και η Αθήνα αρνείται, οπότε ξεκινάει μια διαπραγμάτευση που μπορεί να έχει ως αποτέλεσμα η αξιολόγηση να μείνει μετέωρη για τους επόμενους μήνες, ακόμα και μέχρι τον Μάιο ή Ιούνιο, σύμφωνα με εκτιμήσεις δύο Eυρωπαίων αξιωματούχων.\nΣυγκεκριμένα, Eυρωπαίος αξιωματούχος εξηγούσε στην «Κ» πως αν δεν κλείσει η αξιολόγηση τον Φεβρουάριο, τότε μεσολαβούν οι ολλανδικές εκλογές που θα διεξαχθούν τον Μάρτιο και η Ολλανδία θα χρειαστεί τουλάχιστον 2-3 μήνες για να σχηματίσει κυβέρνηση. Την ίδια εποχή η Γερμανία θα βρίσκεται στην τελική ευθεία για τις εκλογές και δεν θα θέλει να συζητήσει νέο πρόγραμμα για την Ελλάδα εκείνη τη δεδομένη στιγμή.\nΔεν είναι τυχαίες άλλωστε οι παρεμβάσεις του Γερμανού υπουργού Οικονομικών Βόλφγκανγκ Σόιμπλε, που κρούει τον κώδωνα του κινδύνου στην ελληνική κυβέρνηση ώστε να προχωρήσει με την αξιολόγηση και να δεχθεί τα αιτήματα του ΔΝΤ. Ο κ. Σόιμπλε σε συνέντευξή του είπε πως εάν οι ελληνικές αρχές δεν καταφέρουν να κλείσουν την αξιολόγηση διασφαλίζοντας τη συμμετοχή του Ταμείου, τότε είναι πολύ πιθανό η γερμανική Βουλή να μην εγκρίνει ένα νέο πρόγραμμα για την Ελλάδα. Αρα αυτό που ο κ. Σόιμπλε ξεκαθαρίζει είναι ότι η Ελλάδα πρέπει να κλείσει μια συμφωνία η οποία θα περιλαμβάνει και το ΔΝΤ. Αλλιώς δεν θα μπορεί να συγκροτηθεί πρόγραμμα διάσωσης για τη χώρα.\nΣε περίπτωση, όμως, που η αξιολόγηση δεν κλείσει και μείνει ανοιχτή για τους επόμενους μήνες, γερμανικά δημοσιεύματα αναφέρουν πως το Βερολίνο θα προτιμούσε η ελληνική κρίση να μην εμπλακεί στη γερμανική προεκλογική περίοδο. Η Süddeutsche Zeitung του Μονάχου σχολιάζει πως η υπόσχεση να συμμετάσχει το ΔΝΤ στο ελληνικό πρόγραμμα «εξελίσσεται τώρα σε εκρηκτικό μηχανισμό στο εσωτερικό της Γερμανίας».\nΑυτό που είναι σίγουρο είναι πως μέσα στον Ιούλιο η Ελλάδα θα χρειαστεί περίπου 7 δισ. για την αποπληρωμή χρέους της. Και ενώ για τα περισσότερα κράτη-μέλη ένα πρόγραμμα χωρίς το ΔΝΤ θα μπορούσε να πάρει το «πράσινο φως», για τη Γερμανία και την Ολλανδία αυτό είναι ανυπέρβλητο εμπόδιο.\nΜάχη ΣΥΡΙΖΑ – Ν.Δ. για τον χώρο του Κέντρου


Greekvolley.gr - Η τουρκική Μάλι Μίλι Πιαγιάνκο πιθανή αντίπαλος του Ολυμπιακού\nΗ τουρκική Μάλι Μίλι Πιαγιάνκο πιθανή αντίπαλος του Ολυμπιακού\nΠέμπτη, 15 Μαρτίου 2018 - 08:42\nH τουρκική Μάλι Μίλι Πιγιάνκο Αγκυρας με πρωταγωνιστή τον Όλιβερ Βένο νίκησε στην Ιταλία την Ραβένα με 3-0 (25-21, 25-19, 25-23) και έχει τον πρώτο λόγο για την πρόκριση στους διπλούς τελικούς του Τσάλεντζ Καπ και φυσικά είναι η βασική υποψήφια αντίπαλος του Ολυμπιακού εφόσον οι «ερυθρόλευκοι» πάρουν την πρόκριση σε βάρος της ρωσικής Σουργκούτ.\nΟ Βένο σημείωσε 23 πόντους. Η ρεβάνς θα γίνει στις 21 Μαρτίου στην Άγκυρα και η τουρκική ομάδα όπως και ο Ολυμπιακός προκρίνεται με δύο σετ.\nΝα σημειωθεί πως εφόσον ο Ολυμπιακός καταφέρει να προκριθεί στον τελικό τότε η πρώτη αναμέτρηση θα γίνει στις 4 Απριλίου εκτός έδρας (πιθανότατα στην Αγκυρα μετά το προβάδισμα που απέκτησαν οι Τούρκοι επί της Ραβένα) και η ρεβάνς στο Μελίνα Μερκούρη στις 11 Απριλίου.\nΟ Ολυμπιακός απέκτησε τον ταλαντούχο Παπαλεξίου


Καστοριά: Από ψηλά η ολοκληρωτική καταστροφή στο εμβληματικό ξενοδοχείο – Kontasas.gr\nΚαστοριά: Από ψηλά η ολοκληρωτική καταστροφή στο εμβληματικό ξενοδοχείο\nΘλίψη αλλά και πολλά ερωτηματικά έχει προκαλέσει στην τοπική κοινωνία η πλήρης καταστροφή του ξενοδοχείου «Τσάμης» στην Καστοριά, μετά από έκρηξη, τα αίτια της οποία ερευνώνται.\nH ισχυρή έκρηξη που έλαβε χώρα γύρω στη 01:30 τα ξημερώματα της Πέμπτης στις εγκαταστάσεις του ξενοδοχείου «Τσάμης» στην Καστοριά είχε αποτέλεσμα το κτιριακό συγκρότημα να καταρρεύσει ολοσχερώς.\nΟ ιδιοκτήτης του ξενοδοχείου, Βασίλης Τσάμης, μιλώντας την Πέμπτη στον ΑΝΤ1 επιβεβαίωσε πως το ξενοδοχείο ήταν κλειστό για ένα χρόνο, ενώ είπε πως οι δεξαμενές αερίου είναι στον προβλεπόμενο χώρο κι είναι άθικτες.\nΑπό την άλλη αντιπεφερειάρχης κ. Σαββόπουλος εξέφρασε την πεποίθηση ότι, η έκρηξη οφείλεται σε διαρροή αερίου.\nPrevious Previous post: Ληστεία με λεία 5.000 ευρώ: Προσποιήθηκαν τους υπαλλήλους της ΔΕΔΔΗΕ και εξαπάτησαν Κολωνακιώτισσα\nNext Next post: Κολχικίνη: Ακόμα μία έρευνα αποδεικνύει τη συμβολή της στη μάχη κατά του κορονοϊού


MAIER-UNITAS GMBH, Μαχαίρια βιομηχανικής χρήσης, Μηχανικά μαχαίρια, Ραπτομηχανές ραφής κλάπας, στην EUROPAGES.\nEUROPAGES > Μαχαίρια βιομηχανικής χρήσης > MAIER-UNITAS GMBH\nΓεωγραφικό πλάτος 48.676798\nΓεωγραφικό μήκος 9.363438\nNürtinger Strasse 19, 73257 Köngen Γερμανία\nΤέλεια κοπή με μηχανικά μαχαίρια MAIER. Εδώ και περισσότερα από 95 χρόνια παράγουμε μαχαίρια και λάμες αποκλειστικά από υψηλής ποιότητας και υψηλής κραματοποίησης ταχυχάλυβα. Έτσι διασφαλίζουμε ότι τα μηχανικά μαχαίρια θα διατηρούν για μεγάλο διάστημα την αιχμηρή ακμή τους επιτυγχάνοντας άψογο αποτέλεσμα κοπής. Η άριστη ποιότητα χάλυβα δεν σάς παρέχει φυσικά πλεονεκτήματα, εάν η σκλήρυνση και η διαδικασία επαναφοράς δεν είναι προσαρμοσμένες απόλυτα σε αυτήν την ποιότητα χάλυβα. Η εμπειρία δεκαετιών διασφαλίζει επίσης στην Maier-Unitas σε συνεργασία με τους εταίρους μας άριστα αποτελέσματα. Παρέχουμε σε ενδιαφερόμενους συμβουλές ανά πάσα στιγμή για τη διαμόρφωση της γεωμετρίας κοπής και την επιλογή του υλικού. Με βάση τη δική μας εμπειρία δεκαετιών στην παραγωγή μηχανικών μαχαιριών έχουμε αναλύσει σε συνεργασία με πολλούς πελάτες (και επιτόπου) την εφαρμογή κοπής και έχουμε βελτιώσει τα διαθέσιμα μαχαίρια. Έτσι μπορεί να καταρτιστεί από κοινού η βέλτιστη διαμόρφωση των μηχανικών μαχαιριών.\nΜαχαίρια βιομηχανικής χρήσης / Μηχανικά μαχαίρια / Ραπτομηχανές ραφής κλάπας / Μηχανήματα τροχίσματος ψαλιδιών / Μηχανήματα τροχίσματος μαχαιριών / Μαχαίρια κοκκοποίησης / Εργαλεία σήμανσης για φούστες / Άγκιστρα για βελονιά «chainette» / Μετροταινίες για υφάσματα / μαχαίρια βιομηχανικής χρήσης / Ειδικά μαχαίρια / Μαχαίρια απογρέζωσης / Μαχαίρια κλωστοϋφαντουργικών προϊόντων / Κορδόνι σμύριδας / Τεχνικά μαχαίρια / Μαχαίρια σχεδιογράφων / Μικρά μαχαίρια / Μαχαίρια αποκοπής / Μαχαίρια για μεμβράνες / Ρέλιασμα / Ραφής κλάπας διπλού νήματος / Τρόχισμα μικρών μαχαιριών / Μαχαίρια για δέρμα / κοπή τεχνικών κλωστοϋφαντουργικών προϊόντων / Λάμες από σκληρό μέταλλο / Μαχαίρια για χαρτί / Μαχαίρια για την επεξεργασία πλαστικών / βιομηχανικές λάμες / ανταλλακτικα για ραπτομηχανες / Μαχαίρια κατατεμαχισμού /\nΚλήση +49 702 49 70 20\nΤο ηλεκτρονικό σας μήνυμα εστάλη σε: MAIER-UNITAS GMBH


Θεσσαλονίκη: Από τον Μάιο σε λειτουργία οι υπόγειοι κάδοι απορριμμάτων - Χαλκιδική Πολιτική\nΑρχική/Μακεδονία/Κεντρική/Θεσσαλονίκη: Από τον Μάιο σε λειτουργία οι υπόγειοι κάδοι απορριμμάτων\nΟ εντεταλμένος σύμβουλος Καθαριότητας του δήμου Θεσσαλονίκης Λάζαρος Ζαχαριάδης εκτιμά ότι εντός του Απριλίου ο ανάδοχος θα έχει αρχίσει να τοποθετεί τους υπόγειους κάδους.\nΣύμφωνα με όσα προβλέπει η σύμβαση, ο ανάδοχος θα πρέπει να προχωρήσει στην τοποθέτηση υπόγειων κάδων σε τουλάχιστον 20 σκάμματα. «Αφού τοποθετηθούν οι υπόγειοι κάδοι από τον εργολάβο, εκτιμάμε ότι θα μπορούμε να τους θέσουμε σε λειτουργία από τον Μάιο και μετά», υπογράμμισε χαρακτηριστικά ο κ. Ζαχαριάδης.\nΤο έργο θα υλοποιηθεί στο ιστορικό-εμπορικό κέντρο της πόλης και ειδικότερα στην ευρύτερη περιοχή που καλύπτεται από τις οδούς Δωδεκανήσου, Εγνατίας, Αγγελάκη και Τσιμισκή.\nΉδη έχουν κατασκευαστεί ειδικά ορύγματα, στα οποία θα τοποθετηθούν υπόγειοι κάδοι, στην πλατεία Χρηματιστηρίου και στον πεζόδρομο της Αγίας Σοφίας.\nΤο επόμενο διάστημα πρόκειται να κατασκευαστούν ορύγματα για υπόγειους κάδους και στις οδούς Καρ. Ντηλ, Κομνηνών, Βαλαωρίτου, Λ.Σοφού και Τανταλίδου. Για το λόγο αυτό θα ληφθούν προσωρινά περιοριστικά μέτρα, τα οποία αναμένεται να εγκριθούν την ερχόμενη Δευτέρα στο δημοτικό συμβούλιο.\nΣυνολικά πάντως έχει εγκριθεί από τον δήμο Θεσσαλονίκης η χωροθέτηση 40 θέσεων εντός της εμβέλειας του ιστορικού κέντρου της πόλης, με στόχο την τοποθέτηση 100 συνολικά υπόγειων συστημάτων κάδων απορριμμάτων.\nΤο έργο αναμένεται να αναβαθμίσει το αστικό φυσικό περιβάλλον και να βελτιώσει με ουσιαστικό τρόπο τόσο την ποιότητα ζωής των πολιτών όσο και την εικόνα της πόλης για τους επισκέπτες.


«Σκότωσαν την κόρη μου όπως την Τοπαλούδη» - Συγκλονίζει η μητέρα της Λίνας\n#Tags: Λίνα Κοεμτζή\n11/02/19 • 09:45 | UPD 11/02/19 • 09:45\n«Σκότωσαν την Γαλήνη μου όπως την Ελένη (Τοπαλούδη) αλλά στη δική μας περίπτωση φέρθηκαν έξυπνα», είπε η μητέρα της Λίνας Κοεμτζή.\nΗ μητέρα της Λίνας, της φοιτήτριας που αυτοκτόνησε πέφτοντας από τον 9ο όροφο στο Αριστοτέλειο Πανεπιστήμιο συγκλονίζει με την εξομολόγησή της.\nΗ Σταυρούλα Τομπάζη, μίλησε στη Real News και συνέδεσε το θάνατο της κόρης της με τη δολοφονία της Ελένης Τοπαλούδη στη Ρόδο. «Δεν κοιμάμαι πια. Βλέπω στην Ελένη Τοπαλούδη την κόρη μου. Ακούω τη φωνή της να μου λέει: Και εγώ έτσι έφυγα, βρες τους και βάλε τους φυλακή. Η Θεσσαλονίκη και τα Γιαννιτσά κρύβουν μυστικά. Πλέον έχουμε εικόνα για το πώς έφυγε από τη ζωή η κόρη μου», είπε.\nΗ φοιτήτρια αποδείχθηκε μετά την αυτοκτονία της πως δεχόταν απειλές από κάποιους ότι θα δημοσιοποιήσουν ροζ βίντεο με εκείνη. Η μητέρα της καταγγέλλει ότι υπάρχει κύκλωμα εκβιαστών στη Θεσσαλονίκη και στα Γιαννιτσά, το οποίο, σύμφωνα με την ίδια, χρησιμοποιεί την ίδια μέθοδο με τους κατηγορούμενους για τη δολοφονία της Ελένης Τοπαλούδη. «Η κόρη μου εκβιάστηκε» λέει ξανά και ξανά. «Φρόντισαν να φανεί σαν αυτοκτονία. Πράγμα που ποτέ δε θα έκανε η Γαλήνη μου».\n«Όταν έμαθα για την υπόθεση της Ρόδου, είπα μακάρι και στο παιδί μου να αντιδρούσε έτσι η Αστυνομία αλλά εγώ δεν είχα δύναμη να πάρω γνωστούς δικηγόρους και να φωνάξω τα κανάλια. Άκουσα πολλές μαρτυρίες για το τι συνέβαινε στις φοιτητικές εστίες. Όποιος θέλει, μπαίνει και βγαίνει ανενόχλητος.Ρώτησα πώς έγινε και μου είπαν ότι βγήκε για τσιγάρο σε ξένο μπαλκόνι και έτσι έπεσε. Δεν πίστεψα λέξη… Σκότωσαν την Γαλήνη μου όπως την Ελένη (Τοπαλούδη) αλλά στη δική μας περίπτωση φέρθηκαν έξυπνα», είπε.\nΣάλος στην Πάτρα: Μαθητής ξυλοκόπησε καθηγητή [βίντεο]


Ιερά Μονή Προφήτου Ηλία Θήρας : Ένας ληστής ο πρώτος κάτοικος των Καρουλίων\nΌ Ληστής αυτός Σταμάτης είχε μεγάλη δράση στα περίχωρα της Χαλκιδικής και κατά καιρούς φαίνεται πώς έκανε ληστείες και μέσα στο Άγιο Όρος. Μια μέρα αποφάσισε, με δυο παλικάρια του, να ληστέψει ένα από τα Κελλιά, πού βρίσκεται σε κάπως μακρινή απόσταση από τις Καρυές και είναι μεμονωμένο από τα άλλα γύρω Κελιά. Το Κελί αυτό ανήκει σαν εξάρτημα στην Ιερά Μονή του Παντοκράτορα κι έχει εκκλησία έπ' ονόματι του Αγίου Γεωργίου του «Φανερωμένου», είναι πολύ παλιό και όπως μου διηγήθηκαν: Ό σεβαστός Γέροντας μου Ιωακείμ Μοναχός, και τελευταία με βεβαίωσαν και ή συνοδεία των αδελφών Δανιηλαίων, πού κι αυτοί είχαν ακούσει την υπόθεση αυτή από τους Γεροντάδες τους, κι εκείνοι από τον πάππου τους, Γέροντα Δανιήλ τον πρώτον, ότι πριν από 200 χρόνια πήγε ό Ληστής αυτός να ληστέψει το Κελί αυτό πού είχε φήμη πώς ήταν ένα από τα πιο πλούσια Κελιά των Καρυών. Όπως είναι γνωστό, στα χρόνια της Τουρκικής σκλαβιάς, όλα τα βουνά της Πατρίδας μας ήταν γεμάτα από Ληστές και ληστοσυμμορίες. Οι ληστές αυτοί κατασκόπευσαν και έμαθαν πώς στο Κελί αυτό μένουν δυο Γεροντάκια αδύνατα και έχουν χρήμα πολύ. Τούτο παρακίνησε τους ληστές να κάνουν την επιχείρηση της ληστείας τους. Τα μεσάνυχτα πήγαν στο Κελί αυτό, χτύπησαν την πόρτα. Μια φωνή ακούστηκε από μέσα να ρωτάει ποιος είναι πού κτυπά την πόρτα; και τι θέλει τέτοια ώρα; Οι ληστές δε μίλησαν –παρά επέμεναν να χτυπούν την πόρτα και προστακτικά ό αρχηγός τους Σταμάτης είπε: Ανοιχτέ μας είμαστε ξένοι και θέλουμε να φιλοξενηθούμε. Ένα παλικάρι τους άνοιξε την πόρτα και τους ρώτησε τι θέλετε τέτοια ώρα; Γιατί ήρθατε εδώ; Αυτοί όπως ήταν αρματωμένοι είπανε θέλουμε το Γέροντα, είναι ανάγκη, παραξενεύτηκαν όμως πού είδαν πώς στο Κελί αυτό υπάρχει και νέος, διότι αυτοί γνώριζαν πώς μόνο δύο γέροι άρρωστοι μένουν εκεί, ό νέος που βρέθηκε; Το παλικάρι τους οδήγησε στον Ξενώνα, το λεγόμενο «Αρχονταρίκι» και τους είπε: «Καθίστε κει ώσπου να φωνάξω το Γέροντα». Ο ΑΓΙΟΣ ΓΕΩΡΓΙΟΣ ΘΑΥΜΑΤΟΥΡΓΕΙ Οι ληστές κάθισαν και περίμεναν για ναρθει ό Γέροντας. Πέρασε μια ώρα, πέρασαν δυο, μα ό Γέροντας δε φαινόταν ναρθει, ούτε άλλος κανείς, αλλά βασίλευε απόλυτη σιγή και ησυχία σ' όλο το σπίτι. Τότε οι ληστές έχασαν την υπομονή τους και δοκίμασαν να σηκωθούν, για να ληστέψουν όπως αρχικά είχαν αποφασίσει και να πάρουν ότι πολύτιμο υπήρχε από χρήμα μέχρι κανδήλια ασημικά κι ότι άλλο θα έβρισκαν, αλλά δεν μπορούσαν να κουνηθούν ούτε δεξιά, ούτε αριστερά, ούτε χέρια ούτε πόδια μπορούσαν να κουνήσουν και σαν να ήταν δεμένοι χεροπόδαρα, δεν μπορούσαν καθόλου να σαλέψουν από τη θέση τους. Άρχισαν τότε να φωνάζουν και να ζητούν βοήθεια, οι πάνοπλοι ληστές από τους αδύνατους και άρρωστους Γεροντάδες. Από τίς φωνές τους ξύπνησαν τα Γεροντάκια, πετάχτηκαν τρομαγμένα από τον ύπνο, έτρεξαν κει πού ακούγονταν οι φωνές —στοΑρχονταρίκι— και τι να ιδούν! Οί ληστές φαίνονταν μεν ελεύθεροι, αλλά δεν μπορούσαν να κουνηθούν από τις θέσεις τους. Οί Γέροντες τους ρώτησαν: Ποιοι είσθε σεις; τι θέλετε δω; Πώς ήρθατε, πώς μπήκατε μέσα στο σπίτι μας; Ποιος σας άνοιξε την πόρτα και σας έβαλε μέσα; Οί ληστές στην αρχή φώναζαν, απειλούσαν Κι έλεγαν: «θα σας σφάξουμε σαν τα κατσίκια, μας κάματε μαγεία για να μη μπορούμε να κουνηθούμε, λύστε μας αν θέλετε το καλό σας, γιατί μας δέσατε; Εμείς είμαστε καλοί άνθρωποι, δεν ήρθαμε να σας κάνουμε κακό. Τέλος, αφού κατάλαβαν πώς ήταν πιο αδύνατοι από τα Γεροντάκια και δεν μπορούσαν να κάνουν αλλιώς, άρχισαν με κλάματα να παρακαλούν για να τους λύσουν. Οί Γέροντες πάλι, με ήρεμο και ταπεινό τρόπο, τους ρώτησαν: «Πώς βρεθήκατε αδελφοί μέσα στο σπίτι μας; Ποιος σας άνοιξε, και τι θέλετε από μας;» Οι ληστές απάντησαν κλαίγοντας, για το κακό πού τους βρήκε, και είπαν, με παρακλητικό τώρα τρόπο: «Γεροντάδες Ένα παλικάρι μας άνοιξε την πόρτα, μας έβαλε δω να καθίσουμε και μας είπε να περιμένουμε ώσπου νά έρθετε και σεις». Οί Γέροντες κατάλαβαν πώς κάποιο θαύμα πρέπει νά έγινε, τρέξανε στην εκκλησία, πήραν την εικόνα του αγίου μεγαλομάρτυρας Γεωργίου και την έδειξαν στους Ληστές. Έντρομοι τότε εκείνοι, ,άμα είδαν την εικόνα, με ένα στόμα είπαν: «Ναι, αυτός είναι πού μας άνοιξε» κι αμέσως μετανοιωμένοι αναπήδησαν από τις θέσεις τους, έπεσαν και προσκύνησαν την εικόνα του αγίου Γεωργίου και με χαρά αναφώνησαν ότι αυτός είναι, πού μας φανερώθηκε και τώρα μας λευτέρωσε από τα αόρατα δεσμά μας. Μετανόησαν για τις πράξεις τους, έκαμαν πολλά δώρα και εικόνα στο Κελί αυτό, του Αγίου Γεωργίου, και από τότε πήρε το όνομα «Άγιος Γεώργιος ό Φανερωμένος». Ό ληστής αυτός, μετά από το μεγάλο αυτό θαύμα πού του συνέβη, και όπως με βεβαίωσε ή Συνοδεία των Δανιηλαίων, μετανοιωμένος άφησε το επάγγελμα του ληστή και πήγε στα Καρούλια. Εκεί έκτισε μικρή ασκητική Καλύβα και εκκλησάκι έπ' ονόματι του Αγίου Γεωργίου. έγινε Μοναχός με το όνομα Σταμάτης. Λέγουν ότι αυτός είναι ό πρώτος πού κατοίκησε στα Καρούλια. Βρήκε τη γαλήνη στην έρημο αυτή, βρήκε την ειρήνη της ψυχής του και πέρασε το υπόλοιπο της ζωής του με ειλικρινή μετάνοια και συντριβή, εξομολογούμενος καθ' ήμερα τα αμαρτήματα του, προχώρησε στην πνευματική ζωή τόσο, πού καθώς έγραφε στο Γέροντα Δανιήλ τον Κατουνακιώτη, ό Λαυριώτης Μοναχός και μετέπειτα Μητροπολίτης Κορυτσάς και καθηγητής του Πανεπιστημίου Αθηνών, Εύλόγιος Κουρίλας, ότι βρήκε στα πρακτικά της Μεγίστης Λαύρας, να γράφουν πως «ο Γέρων Σταμάτης, πρώην ληστής στα Καρούλια, είχε τέλος όσιακό και ήταν άγιος Μοναχός».\nΑναρτήθηκε από ΙΕΡΑ ΜΟΝΗ ΠΡΟΦΗΤΗ ΗΛΙΑ ΘΗΡΑΣ στις 8:20 π.μ.